A FILM TO KILL FOR | OTSOEN LURRALDEAN III\nWebserieen Munduko Kopan kokatzen den Euskarazko lehenengo seriea da, pasa den urtean munduko hirugarren serie hoberenen rankinean lehenengoa bihurtuz.\n12 sari seriarentzako eta 20 emanaldi ekitaldi eta jaialdietan:\nSeriesland, Urria 2018 (Estreinaldia)\nFNAC, Azaroa 2018 (Proiekzioa)\nBuenos Aires Web Fest, Martxoa 2019, (“Iberamericana”-ko Saila)\nDC webfest, Apirila 2019 (SARI:Epaimahaiak hautatuta sari berezia)\nFEM FEST (SARI: Websail Onena)\nMiami Web Fest, Maiatza 2019 (SARI: akzio onena eta akzio sekuentzia onena)\nApulia web fest, Maiatza 2019 (Sail Ofiziala)\nDie Seriale, Junio 2019 (2 SARI: jantziak eta aktore – Oliver Mend, 7 nominazioak)\nEIFF Edinburgh, Junio 2019 (Proiekzio berezi)\nToronto Web Fest, Ekaina 2019 Canada (Sail Ofiziala, Nominazio Makillajea)\nSeoul Web Fest, Abuztua 2019 Corea del Sur 2019 (SARI:Akzio onena)\nMelbourne Web Fest, Abuztua 2019, Australia (“Another Look” Saila)\nSicily Web Fest, Italia Abuztua 2019 (SARI: Makillaje Onena)\nMinnesotta Web Fest, Septiembre 2019 (SARI:FX Onena)\nOzark Mountain Webfest, Iraila 2019 (SARI: Aktore onena-Rose of Dolls)\nSeriesland, Iraila 2019 (Estreinaldia)\nRio Web Fest, Abendua 2019 (Sail Ofiziala)\nEguzkiaren aroa amaitu da.\nBurdin Aroa amaitu da.\nHastera doa… Jaungoikoaren Aroa!\nOtsoen Lurraldean Eusko Jaurlaritzak, Hizkuntza Politikarako Sailburuordetzak lagundutako euskal webserie bat da. Gazte asozial batek eta bere txakurrak erotu den mundu baten bizirik iraun behar izango dute.\n“In land of the wolves” is a basque digital series made with the support of the Department of Culture and Linguistic Politics of the Basque Government. An asocial woman and her dog will have to survive in a world where living seems impossible….\nOtsoen Lurraldean: Burdin Aroa munduari bira eman dion sail digital ospetsuaren bigarren denboraldia da, dagoeneko sariak lortuz FEM Fest eta Accolade-n, eta Estatu Batuetan, Alemania, Italia, Washington, Miami eta New Jersey-n hautatua.\nOtsoen Lurraldean: Burdin Aroa is the second seson of the digital series that has gone round the worldbeing awarded in the FEM Fest, Acollades and being selected in Germany, Italy, Miami, Washington and New Jersey!\nHirugarren denboraldi honetan beste denbora batetara bidaiatzen dugu. Atzera, aurrera… edo ilusio bat da guztia?\nHodeik bere erabakia hartzen duenean mundu ezezagun berri batera irten beharko du. Orain Amets/ Herio, bere pasagunean dena suntsitzeko helburu bakarra duen lehiakide berri baten aurka gerra bat libratzen ari da. Hodeik bere patua bete behar du Amets/Herio ustekabeko irteera baterantz gidatuz.\nHiru pertsonaia mitologikoen istorioa da hau: Hodei, profezia batengatik bastioi batetan harrapatuta dagoen emakumea: Berak eta Ttarttalok mundua aldatuko duen bizitza berri bat ekarri behar dute mundura, baina, ongizatea ekarriko du izaki horrek? Aztibelak, profezia idatzi zuen sorginak, baino ez daki erantzuna.\nBere hiru denboraldiak A film to kill for produktore etxearen talde gazte baten gogoei esker izan dira posible, baina batez ere Eusko Jaurlaritzaren Euskera eta Hizkuntza Politikako Sailaren laguntzari esker. Sailak bere lehenengo denboraldiagatik 12 sari jaso ditu jada.\nSail post apokaliptiko honek filosofia feminista du, emakumeak sailaren erdian jarriz, akziodun heroi moduan. Gainera, beti bilatzen da taldeak parekotasuna izatea, eta kasu honetan, erdia baino gehiago emakumeak izan dira.\nBerak inguratu egiten gaitu eta gurekin dago, eta gu bat gara berarekin. Naturak bidea urratzen du, errementariak burdina gori-gori jartzen duen moduan, gero moldatzeko. Burdina berotan jo behar da. Behin eta berriro errepikatzen diren ohiturak dira gizakion bizitzaren oinarria. Dena ziklikoa da bizirauteko, beste egun batez aurrera egiteko.\nBost axola batua, bizkaiera edo lapurtera den! Bost inporta nafarrera, zuberera edo aezkera den! Amalurrek ez du besterik eskatzen: baldin badakizu, hitz egin ezazu!\nGizatiarra da galdu genuena gogoan izatea. Ez dagoena berreskuratzen saiatzea. Eta geure burua engainatzen dugu, eguna joan eta eguna etorri, baina bada egia hilezkor bat…\nGizon bat besterik ez? Gizon bat besterik ez, diok? Hemen ez zagok (etzeok) gizonik! Hemen ez zagok (etzeok) emakumerik! Jentilak gaituk! Trebeek irauten ditek, indartsuek jarraitzen ditek aurrera! Hire bizitza ez da da hire genitalen araberakoa..\nPertsonek ez badute elkar errespetatzen, nola errespetatuko dute ba ingurunea? Bai, zigorra naturaren mendekua da. Entzun nahi ez duenak, isilik egon behar du\nOTSOEN LURRALDEAN / MAPA\nHodei 28 urteko neska asoziala. 12 urterekin guztia galdu zuen istripu nuklear batek hondamendia ekarri zuenean. Bakarrik moldatzen ikasi behar izan zuen mundu berri batean bizirik irauteko.\nEgun baten Kiran aurkitu zuen errepidean, txakurra nora ezean zebilela. Momentu horretatik bereizinak izan dira, eta Hodeik soilik Kiranez eta bere katanaz, Herensugea, fidatzen da. Horregatik, Hodeiren bizitza guztiz aldatzen da aurrera egiteko Ametsekin lan egin behar duenean.\nHodei 28 urteko neska asoziala. 12 urterekin guztia galdu zuen istripu nuklear batek hondamendia ekarri zuenean. Mundu berri batean bizirik irauteko bakarrik moldatzen ikasi behar izan zuen.\nHirugarren denboraldi honetan hodeik bere erabakiei aurre egiteaz gain eta mari jainkosaren papera onartzeaz gain bere patua aukeratu beharko du.\nGizartearen azkeneko gotorleku batera eramateko Hodei konbentzitzen duen nerabea da. Horren truke gasolina eta ura promestu dio.\nGainera Tartalorengandik ihes egin behar du, aurkitzen diren eskualdearen buruzagia. Tartalo ziztrinak baliabideak barra barra gastatuko ditu Amets harrapatzeko.\nBaina batez ere Ametsek sekretu bat du, Hodeiren bizitza hankaz gora jarri dezakeena…\nAmets izaera haserrekorra duen gazte bat da, bere burua herio autoizendatu du, heriotzaren jainkosa. bere aita, ttartalo, desagertu ondoren, jentilakentzat buruzagi rola bereganatzen du, eta burdinezko eskumuturrarekin agintzen hasten da.\nDuela urte asko gertatutako hondamendi nuklearrean bere papera zein izan den hirugarren denboraldian ezagutuko dugu.\nTtarttalo Historio honen bilaua. Edonor ikaratzen duen buruzagia, karismaz ere dohatua.\nHondamendia baino lehen familiaburu sakrifikatu bat zen, baina bere emaztearen heriotzak izaki higuingarria bihurtu zuen gizon hori.\nGainera, erlijio propioa sortu du, eta lurrara jaitsi den jainkoa dela dio, nortasun aldakorra eragiten diona.\nEz dakigu ezertxo ere aurreko denboraldian Ttartalo desagertu zenetik. askok jainkoa hil egin dela diote, besteek haragitu dela diote. baina oraingoan, jentilakoentzat eta lurrarentzat mehatxu handiena dirudienez mehatxu berri bat da, sugaar irakaskuntzen oinordekoa dela diona.\nErradazioagatik atzeko hanketan itxuragabetasun bat duen euskal artzain txakur bat da. Horrek normaltasunez ibiltzea eragozten dio. Hodeik Kiran aurkitu zuenean txakurra sufritu ez zezala ia sakrifikatu zuen, baina ez zen gai izan. Txakurra entrenatu ostean, bere hankak indartu ziren eta beste txakurrak bezala mugitu ahal da.\nKiran Hodeiren zaindaria da, eta gaztea babesteko bere bizitza emateko beti prest dago. Bere laguna ez bezala, Kiran oso soziala da eta jende berri ezagutzeko gogoz dago.\nIkus-entzunezko medioen bidez gizartearen kontzientzia aztertu eta agerian jarri dezakegu; zientzia fikzio, drama eta hondamendi zinema generoko sekuentzien bitartez.\nGizakiak sorturiko hondamendi baten osteko etorkizun iluna erakusten diguten lanak azken urteotan ugaritu dira “Mad Max”, “Children of Men”, “The Road” edo “The 100” dira honen eredu.\nHistoria hainbat formatu eta plataformetan konta dezakegu.\nProiektu honetan bereziki ikus-entzunezko narratiba berriak landuko ditugu, baita berrikuntza tekniko eta teknologikoak ere. Horregatik seriearen estruktura moldatu dugu ikus-entzulego berriaren ezaugarriak kontuan izanda. Erritmo azkarra internet bidez ikusteko egokia da, ikusleak harrapatzeko.\nGoza ezazue seriearekin!\n1. “ARIAN, ZEHETZEN DA BURNIA"\n2."LURRAK HAZI, ETA LURRAK JAN"\n3. “BIHAR ERE EGUZKIA ATERAKO DUK”\n4. "ARROTZ-HERRI, OTSO-HERRI”\n5. "GORA GU ETA GUTARRAK”\n6. "OTSOAK ERE EZ DU BERE HARAGIRIK JATEN"\n7. “IZENA DUENA DA”\n8. "EZ DA OGIRIK NEKE GABERIK”\n9. "AMEN, ZU HOR ETA NI HEMEN"\n10. "JAINKO BAT EZIN DA HIL"\nEta bigarren denboraldia heldu da!!!\nTtarttaloren Bastioian,Hodei, bizitzaz nekaturik, bere egunak kaiolatutako animalia baten antzera bizi ditu. Ttarttalo eta Herio itxuraz aldatzen dute: Burdin Aroan gaude.\nTtarttaloren iragana ikusten dugu, Hodei bere zeldan jarraitzen duen bitartean.\nIraganean, Ttarttalok, pertsona maite baten bila, bidaia luze bat hasiko du. Beste alde batetik, Hodeik Ttarttalo eta bere jarraitzaileen erritu okerrak ezagutuko ditu.\nBastioian tentsioa handitu egingo da Herio gazteak eta Ttarttalok eztabaidatu ostean. Bitartean, beste denbora batetan, Ttarttalok bila zebilen pertsona aurkituko du.\nHodeik Ttarttalo mehatzatzen du, baina honek bera atsegindu baino ez du egin. Ttarttalok bere jainko baten moduan segitzen duten jarraitzaileak lortzeko erabilitako trikimailuak azaltzen dira.\nEzezagun batek anaiak dimentsio berri batetara eramaten ditu, non bizitza aldatuko dien ezagutarazte bat dute.\nInfluentzia txarrek Herio gorroto eta ezinikusiaren bidetik eramaten dute. Anaiek orain den gudaria izateko nola entrenatu zuten ikusiko dugu.\nBizitza berri bat heltzen da egoera txarrenetan. Hodeiren ihesak hondamendian bukatzen du.\nAztia anaiengatik mehatzatuta ikusten du bere burua, eta zoritxarreko profezia bat botatzen die. Hodei bere tormentatutako buruko txokoetatik bidaia batetan sartzen da.\nIraganeko etsai batek Hodei laguntzen du, baina honek bere bizitzako aukerarik zailena egin beharko du, gizartearen noranzkoa aldatu dezakeen aukera.\nAurreko denboraldian gauzak utzi genituen bezala jarraitzen dute: Hodeik erabaki bat hartu beharko du Aztibelaren aurrean.\nHodei errepide huts batetan agertzen da, edozer gogoratu edo jakin gabe, mundu eta denbora berri batetan.\nZoroetxe batetan sartuta, Hodeik bere bizitzaz bera baino gehiago dakitela diruditen pertsonak ezagutzen ditu.\nKanpoan bat-egite nuklear bat aurrera doan bitartean, Hodei zoroetxetik ateratzeko eskubidea lortzen du nagusi berri batekin: Ttarttalo.\nBere nagusi berria hilda dago, Hodei berriro giltzapetzen dute eta Jainko Zaharrak moderno madarikatu baten eskaintza oso gozo bat jasotzen dute.\nHodeik Ttarttaloren alaba den Heriorekin batera ihes egiten du. Ilargi, zoroetxeko laguna, bidaiari lotu egiten da eta kaleetan zoramena piztuz doa.\nTtarttalok agindutako eginkizun berri batekin, Hodei, Herio eta Ilargi Jainko Berrietan bihurtutako bi Jainko zaharren eskuetan bukatzen dute.\nHodeik, Heriok eta Ilargik berriro ihes egiten dute, baina oraindik arriskutsuagoa den etsai baten aurrean aurkitzen dira. Ilargiren botereak inork uste baino aproposagoak izan daitezke.\nHodeik bere amets eta irudikapen guztiak zentzua zutela aurkitzen du.\nHerio oso zauriturik bukatzen du, eta bere itxaropen bakarra borrokatu duen ideia guztiei traizio egitea dirudi. Hodei egia aurkitzen du, eta berriro erabiki beharko du zer egin, bat egite nuklearra burutzen den aldi berean.\nAKTOREAK / ELENCO / CAST\nOliver Mend (Ttarttalo/Kixmi)\nRose of Dolls (Hodei)\nAne Lindane (Herio/Amets)\nSofía Zallio (Ilargi)\nJosu Angulo Anthonissen (Aberastegi)\nAlba Vidal Mas & Naty Pendas (Iratxo ta Iratxe)\nIrati Onaindia (Aztibela)\nAinhoa Artetxe (Bibasturu)\nIgor Ramos Peula (Mairu)\nBego Guerrero (Eguzki)\nYeray Vázquez (Reportero)\nZaloa Gómez (Presentadora)\nIrati Herreros (Inguma)\nJon Sebasten Urrutia (Akerbeltz)\nIker Oleagagoitia (Basajaun)\nExtrak: Jie He, Ada Kusmierz, Ane Martín, Alazne Zaldunbide, Irantzu Núñez, Clara López, Jon Mikel Gutiérrez, Unai Nuñez\nSortzaile eta Zuzendaritza Taldea ROSE OF DOLLS & OLIVER MEND\nEkoizle Etxea A FILM TO KILL FOR\nEkoizle Zuzendaria: ROSE OF DOLLS\nLaguntzailea EUSKO JAURLARITZA\nEkoizle laguntzaile eta garraioa: LORNA YÁNEZ HIGUERA\nEkoizle laguntzaile eta Zuzendari Laguntzailea JON MIKEL GUTIÉRREZ\nMusika JESÚS CALDERÓN & MARTÍN BARRENHO\nArgazki Zuzendaritza ROCÍO DE LAS MUÑECAS\nKamarak ALAZNE ZALDUNBIDE eta OLIVER MEND\nEfektu Bereziak, Ile-apainketa Eta Makillajea IRANTZU NÚÑEZ\nEkoizle Laguntzaileak ADA KUSMIERZ, JIE HE, CLARA LÓPEZ\nEdizioa DAMIAN KARRAS ETA OLIVER MEND\nZuzendari Artistikoa Eta Jantziak TANIA SOPRANO, ADA KUSMIERZ\nKartelaren eta Making Of-aren Argazkiak JABI ETXEBARRIA\nItzulpenak JON MIKEL GUTIÉRREZ\nDiseinu Grafikoa: TROY LICHTENSTEIN\nKateringa: INMACULADA MENDIOLAGOITIA, RAMÓN DE LAS MUÑECAS, CARLOS DE LAS MUÑECAS, TERESA SAN SEGUNDO\nESKERRAK / GRACIAS / THANKS\nEUSKO JAURLARITZA – KULTURA ETA HIZKUNTZA POLITIKA SAILA / GOBIERNO VASCO – DEPARTAMENTO DE CULTURA Y POLÍTICA LINGÜÍSTICA, BIFIC BILBAO BIZKAIA FILM COMMISSION, KOLDO BERNAOLA ETA AGUSTÍN ATXA.\nESKERRIK ASKO BENETAN ALONSOTEGI-ko UDALETXEA ETA ALKATEA JAUNA, JOSEBA MIRENA URBIETA LEMO, BERMEO-ko UDALA, KOALA RABIOSO, NATY PENADAS, MAITANE VALDECANTOS, FAMILIA DE LAS MUÑECAS, TERESA SAN SEGUNDO MANUEL, RAMÓN DE LAS MUÑECAS, INMACULADA MENDIOLAGOITIA ETA IÑAKI JON OLIVER ETA BETI PATXI URKIJO. THANK YOU DIGITAL SERIES COMMUNITY & BILBAO SERIESLAND SUPPORTERS. GORA GU ETA GUTARRAK! ETA GORA GURE JARRAITZAILEAK!\nHaitzulo honetan ez da denborarik existitzen, eta une honetan Lurraren patua erabakiko duen aukera egin behar duzu. Zuk, MARI, zuk, AMALUR, eta azken batean, zuk, HODEI, erabaki egin behar duzu: zure alaba hil, bizitzak jarrai dezan, edo bizirik utzi, Lurrak iraun dezan. Erabaki zuzena egia bera bezalakoa da, ez ditu bi bide.\nEderto, ongi, zure historia irakurtzen ari naiz, jada egun batzuk igaro direla, eta zure diagnosia nahiko argi daukat, nahiz eta orain integratuagorik zauden, bere berri emateko momentua heldu da.\nBerea disoziazio fuga kasu argia da, shock traumatiko bat jazo ondoren ematen den amnesia mota arrunt bat. Baina gehiago dago, zure tabernako jokaeraren arabera, eta larruaren maitaleen taldeak erakutsitako lesio listaren arabera, gainera eskizofrenia paranoide gogor bat daukazu. Literalki bere burua eta besteentzat arriskutsua zara. Hau da, hemen barneraturik jarraitu beharko duzu, eta prueba denbora batetan sartuko dut, pertsonalki gainbegiratuz.\nZinta hau ikusten ari bazarete ni hilda nagoelako da. Eta dena behar bezala bazen, Herio, Hodei eta Ilargi, batera zaudete gela berberan. Zuekin gehiago hitz egitea gustatuko litzaidake, guztia hobeto azaldu, baina ezinezkoa da. Honek Jainko berriek borroka hau irabazi dutela esan nahi du. Baina ez guda. Eskatzen dizuedana oso erreza da: Hainbeste urtetan ixten saiatu naizen Zentral nuklearrera heldu behar zarete, bat egite nuklearra egingo den momentuan, eta ekiditu. Azkenik, bigarren zinta zuretzat da, Hodei, gorde ezazu, jakingo duzu noiz erabili. Kontuz ibili eta beldurrik ez izan, ordurik ilunena egunsentia hurbilen dagoenean da eta.\nIragana, oraina eta etorkizuna ziklo infinitu baten zatiak besterik ez dira…\nHodeik ez du gogoratzen nor den, ezta zer egiten duen mundu berri honetan.\nZer da zoramena? Nor zaren ez jakitea? Legalki hartutako drogarik gabe ez bizitzea? Edo hori pertsona desberdinak atxikitzeko moduak baino ez dira horiek?\nZer ezkutatuko dute zoroetxe honen korridoreek?\nCopyright A FILM TO KILL FOR 2019


Informazioa - Karmen EtxalarkoaKarmen Etxalarkoa\nKARMEN ETXALARKOAREN JATORRIA\nProper Meriméeren nobelan, Karmenek Joseri euskaraz errandako esaldi bat agertzen da: “Ni Etxalarren jaio nintzen eta baratze txiki bat nuen” .\nKarmen Etxalarkoa Pastorala egin zen arte, Karmenen berri herrian bazen ere, ez zen inoiz sakondu gaian. Karmen Etxalarren jaio zela betidanik erran da herrian. Zaharrek, ahots tradizioaren bidez, horrela ailegarazi dute gaur egun arte eta horrela dago bildua “Bortziriak solasean” ahozko tradizioaren bilduman, non Etxalartar batek, “Olako Karmenen istorioa” n deskribatzen duen bezala.\nDesagertu zen egunean, inguruan bere txaketa topatu omen zen. Garai batean bere jaiotetxea, Baztaneko bide ondoan zegoen eta kondairak dionaren arabera bertatik pasatzen ziren ijito batzuk hartu eta eraman omen zuten Sevillara.\nOlako Carmenen istorioa\nTa bazuten familia, ta, omen tzuten nixka bat benpin zanen tzuten, ek etzuten erraiten ze famili zuten, biñon nixka bat izena Carmen zuena. Eta, riada, uri… ekaizti bat izandu zen, uelde bat, eta nixka faltatu, ueldi artan nixka faltatu; faltatu ta faltatu ta akabo! ta akabo! Biño! jituk ere pasatu ziela, ta nixka ze in tzuten? Gure gurasuk erraiten zten ori beti lanekuk zarrak kontatzen tziotenak, nixka ura jituk eramin! Eta gero, atei zen nixka ura, duik[e] izanen tzen koxkorra, amar(ren) bat urte edo zazpi-zortzi-do… Etxelar beti oroitzen, Etxelarrez oroitzen, eta Etxelar ta Etxelar, eta, jituk eraun tzuten Sebillerat, ta Sebillan jituak, pues, egin tzuten, pues, artista bat atei zen artikan. Miño ori… ori egiyva da, e! Oañikan ere ixtorietan ekartzen du ori! Miño agiz artista famosa gañerat omen tzen, Carmen… eztakit nola, eta flamenka dantzatzeko ta bueno… biñon artista-artista, Parisan barna ta… agiz artista ona\nHonetaz gain, Japoniar katedratiko batek, Nagamine Kiyonari Nagoyako, 30 urte eman zituen Karmen eta Joseren istorioari buruzko aztarnak aztertzen eta azkenik, Prosper Merimeren nobelako bi pertsonai hauek errealak izan zirela ondorioztatu zuen eta Karmen, Sarriku auzoko Arribeltzeko malda izeneko parajean dagoen Errotxen bordan jaio zela.\nBi pertsonai hauen arteko euskarazko hitzak izan ziren ikerlari japoniarrari erabat liluratu zutenak. Honen ondorioz Etxalarren egon zen Karmenen baratzearen bila eta Joseren herrian, Elizondon.\nProsper Merimée idazlea Parisen sortu zen 1803an; literatura erromantikoa maite bazuen ere, nobela historikoan, nobela laburretan eta ipuinetan izan zuen arraskatarik handiena. Prosper Euskal herrira etorri zen Frantziako gobernuak bidalia bertako monumentu historikoen katalogoa sortzera. Bertan Maria Manuel Kirkpatrick, Montijoko kondesa ezagutu zuen, iparraldearekin eta bereziki Sarako herriarekin harremana zuena, eta honek bertako foru, ohitura eta kondairen berri eman zion.\nKondaira horietako batek, bere amorantea hil zuen gaizkile jeloskorraren istorioa kontatzen zuen, ondorioz “Carmen” nobela alegia.\n‘Carmen’ nobelan bi protagonista daude, José Lizarrabengoa eta Karmen. José baztandarra da, Elizondon sortua, eta hasieran militar bezala agertzen bada, azkenean desertore, ebasle eta hiltzaile bihurtzen da. Karmen, berriz, Etxalarren sortua da; emakume ederra, bohemioa, ijitoa eta bere askatasuna eta independentzia denen gainetik defendatzen ditu.\nEzinezko amodio istorio bat kontatzen da eta beraien artean sortu zen amodio mingarriaren pasadizoak ezagutzera ematen dira. Histori hau XIX mendean kokatzen da Andaluziako lurralde desberdinetan (Sevilla, Cordoba eta Cadiz).\nMaitasuna eta heriotza tarteko, tragedia baten kontakizuna da eta Karmen askatasunaren, erotismoaren eta patuaren irudi bihurtzen da bertan. Bertze hainbat obraren iturburu ere bada Karmen, horien artean George Bizet musikariaren opera (1875ean egina). Asun Garikanok euskaratu zuen 1992an Pamiela argitaletxearentzat.


Edison erronka Bizkaira iritsiko da Gauzen Interneti buruzko hackatoi batekin - SPRI\nSPRI » Euskadinnova » Enpresa digitala » Edison erronka Bizkaira iritsiko da Gauzen Interneti buruzko hackatoi batekin\nEdison erronka Bizkaira iritsiko da Gauzen Interneti buruzko hackatoi batekin\nErronka da Edison xaflan oinarriturik IoT konponbide berriak bilatzea.\nUrriaren 15ean eta 16an Movilforum IoT Hackathon ekitaldia egingo da Getxon, BiscaiTIK Fundazioaren egoitzan, Bake Eder Ezagutza Zentroan. Topaketa horretan oinarrizko tresna eta ezagutzak eskainiko dira, garapenarekin, diseinuarekin eta marketinarekin lotutako parte-hartzaileek proiektuak sortu ditzaten diziplina anitzeko taldeetan banatuta. Hackatoiaren helburu nagusia da konponbide berritzaileak bilatzea Intel Edison xaflak erabiliz. Horretarako, parte-hartzaileek garapen kit bat izango dute: Intel Edison markako SOC bat, prototipoak egiteko Arduino xafla bat eta hainbat sentsore.\nTelefónica fundazioaren Movilforum programak (bazkideen artean ekosistema digitala sustatzen duena) eta BiscayTIK Fundazioak antolatu dute topaketa, eta Edison erronkaren barruan kokatuta dago. Lehiaketa Estatu mailakoa izango da, eta beraz, hackatoiak egingo dira beste hiri batzuetan ere, hala nola Madrilen, Bartzelonan eta Zaragozan. Tailerraren barruan garatutako proiektuak erronkara aurkeztu ahal izango dira, eta hala, FICOD-Eduki Digitalen Nazioarteko Foroan emango diren sarietarako hautagai izango dira.\nAurtengo hau Edison Erronkaren bigarren edizioa da. Edison Erronka lehiaketa bat da, Edison xaflak erabiliz berrikuntza sustatzeko Gauzen Interneten arloan. Ez dago hackatoian parte hartu beharrik lehiaketan ideiak edo prototipoak aurkezteko, edozein proposamen igo baitaiteke Open Future plataformaren bitartez. Proiektu guztien artean zortzi irabazle hautatuko dituzte, beren aurkezpenak egin ditzaten FICODeko epaimahaiaren aurrean. Sariei dagokienez, Enpresa eta Profesional onenen kategoriako proposamen onenek workstation mugikor bat jasoko dute eta “Promesa” kategoriakoek, berriz, negozioen heltze eta azkartze programetan parte hartu ahal izango dute.\nEnpresen arteko aliantzak zibersegurtasunaren garapena bultzatzeko


Boniatoak labean | Consumer\nDenbora 40-50 min\nBalio energetikoa 120 kcal\nUrte-sasoia Invierno, Otoño\nLabean egindako batato-errezeta hau egiteko, kontuz garbitu batatoaren azala, eta arraspatu lurrazala kentzeko. Aluminiozko paperarekin bildutako batak banan-banan bildu, labeko erretiluan jarri eta aurrez berotutako labean sartuko ditugu, 150 °C-tan 40 minutuz. Poliki-poliki egosteak zaporea gozoagoa eta leunagoa izatea eragiten du.\nEgosita daudela egiaztatzeko, sartu aizto edo brotxeta bat. Zailtasunik gabe hondoratzen bada barrualdera, eginda daudela esan nahi du. Kurruskariak edo gutxiago eginak jan daitezke, mahaikidearen gustura. Erre ondoren, aluminio-papera kendu eta batatak zatitu, beste errezeta batzuetan erabiltzeko edo mokadu gozo gisa jateko.\nBoniatoei buruzko bitxikeriak\nBere izen herrikoia, ezagunena boniatoarena da, baina batatarekin, moniatoarekin edo patata gozoarekin ere lotzen da. Kanpotik, bere itxura patataren antzekoa izan daiteke, nahiz eta barrutik kalabaza bat dirudien; hala ere, boniato gordinaren kontsumoa ez da gomendagarria, prestatu egin behar da.\nElikagai horren nutrizio-propietate garrantzitsuenen artean jatorriz Mexikokoa eta Venezuelakoa, baina orain batez ere Andaluzian lantzen da, A, B eta C bitaminak daude. gainera mineral ugariko elikagaia da kaltzioa, fosforoa eta potasioa. Bestalde, adituek bermatzen dute karbohidrato ugariko elikagaia dela eta, beraz, energia-iturria.\nGainera labean prestatu , baita mikrouhinak 11 minutu eskasean, parrilla frijitua, baita egosia ere. ur, kanela eta azukre ugarirekin. Frijituta kozinatuz gero, sukaldeko paper bat erabiltzea komeni da koipe guztia han uzteko eta gatz pixka batekin, piperbeltzarekin edo beste saltsa batzuekin jateko, hala nola ziapearekin, maionesarekin… .\nKontsumitzaile askok galdetzen dute ea osasungarriagoa den patata edo batata, ahantzi gabe batato-patatak egin daitezkeela. Hori dela eta, Espainiako Nutrizio Federazioak (FEN) azaldu du patatek 88 kilokaloria inguru dituztela 100 gramoko, %18 karbohidrato eta %2 zuntz gutxi. Bitartean boniatoa 101 kilokaloria ditu kopuru berean, % 21,5 karbohidrato eta % 2,5 zuntz ditu.\nAzkenik, komeni da landare tropikala dela eta ez du tenperatura baxuak jasaten . Beraz, horretarako baldintzarik egokienak laborantza batez besteko tenperatura 21 °C-tik gorakoa da, giro hezea eta argitasun ona. Gutxieneko hazkuntza-tenperatura 12 ºC da.\n120 0,7g 0,3g 4,9g 0g\n6% 1% 1% 5% 0%\nBoniatoak oso osaera nutrizional osoa duten tuberkuluak dira. Nutrizio-propietateen artean A bitamina nabarmentzen da, eta horrek esan nahi du antioxidatzaile ugari dituela organismoarentzat. E, K, B1, B3, B5 eta B7 bitaminen iturria ere bada. Mineralei dagokienez, kaltzioa, zuntza, potasioa, iodoa, magnesioa, fosforoa eta zinka nabarmentzen dira. Karbohidrato-iturria da, eta, beraz, energia dosi bat ematen zaio organismoari, baina neurriz kontsumitu behar da. Haren onuren artean, sistema immunitarioa, azala eta mukosak indartzeko gaitasuna nabarmentzen da. Errezeta aproposa da udazkenean eta neurriz kontsumitzeko.\nZer gaitzetarako ez den gomendatzen errezeta hau:


Martxoaren 3ari kantatutakoak. – Hala Bedi\nHala Bedi > Podcasts > Music > ehtxo > Martxoaren 3ari kantatutakoak.\nMarch 2, 2021 Eh txo! 0\nMartxoaren 3aren inguruko programa berezia.\n← Zubi guztien gainetik!\nHizki larriz idatzitako kaleko HISTORIA : Martxoaren 3a →


Beñat Rezusta albisteak gaur: Bergarako atzelariaren azken ordukoa 2021 | EiTB Gai interesgarriak\nVictor-Zabaleta bikoteak San Mateoetako finalerako txartela lortu du Ezkurdia eta Rezusta mendean hartuta\nVictor Estebanek eta Jose Javier Zabaletak garaipena lortu dute Joseba Ezkurdiaren eta Beñat Rezustaren aurka (17-22) San Mateo Torneoko lehen finalerdian, eta final handirako sailkatu dira.\nElezkano eta Mariezkurrena Masterseko finalean izango dira\nElezkano eta Mariezkurrena dira Caixabank Masterseko lehen finalistak. Peñak eta Rezustak, txapelketa bikaina egin dute, gaur arte partida bakarra galduta zeuden, baina Vianan jokaturiko finalerdian, gorriak gailendu dira 22 eta 16.\nPeñarenak eta Rezustarenak ez du etenik\nUda honetan jokatutako sei partidak irabazi dituzte. Sasoian dira eta momentuz ez dute aurkaririk.\nPeña eta Rezusta, finalaurrekoetan\nBi pilotariak udako indartsuenak izan direla erakutsi dute astero.\nAltunak aise gainditu du Rezusta (22-5)\nAmezketako aurrelariak Buruz Buruko bere bigarren txapela irabazi du, Bizkaia pilotalekuan jokatutako finalean.\nBeñat Rezusta: ''22-5 galduta, inposiblea da pozik egotea''\nBergarako atzelariak ezer gutxi egin ahal izan du Jokin Altunari Buruz Buruko finalean aurre egiteko.\nBuruz Buruko Finaleko sari banaketa\nJokin Altunak, Beñat Rezustak eta Iñaki Artolak txapelketako garaikurrak jaso dituzte finala jokatu ostean.\n2021eko Buruz Buruko Finaleko azken tantoa\nJokin Altunak erraz irabazi du Buruz Buruko finala Beñat Rezustaren aurka. Bigarren aldiz irabazi du txapela banakako txapelketa. Bideo honetan neurketako azken tantoa ikus daiteke.\nJokin Altuna bigarrenez maisu, Buruz Burukoan\nAmezketarrak aurreikuspenak bete ditu eta Beñat Rezustari gailendu zaio Bilbon jokatutako finalean (22-5)\nBuruz Buruko Finala: Rezustak Altunaren aurka egin duen 3-10eko tantoa\nBeñat Rezustak Jokin Altunaren aurkako finalean tanto ikusgarria erdietsi du partidaren erdialdean.\nIñaki Artola: "Final bat galdu dut, baina gauza asko jaso ditut"\nIñaki Artolak ezin izan du Buruz Buruko Finala jokatu sorbaldan duen lesioarengatik. Alabaina, Alegiakoa aldarte onarekin bertaratu da Bizkaia Frontoira Rezustaren eta Altunaren arteko finala ikustera\nAltunaren eta Rezustaren jarraitzaileek euren animoak igorri dituzte\nJokin Altunaren zaleek Amezketan agurtu dute euren herrikidea. Beñat Rezustaren lagunak, berriz, Bilbora bertaratu dira, nahiz eta badakiten ezingo direla frontoira sartu finala ikustera\nBeñat Rezusta, ezustekoa emateko prest\nBergarako atzelariak Binakako bi txapel dauzka baina oraingoa banakako bere lehen finala izango da. 2008tik ez da atzleririk iritsi Buruz Buruko finalera.\nRezustaren ezustekoa ekidin eta bere bigarren txapela irabazi nahi du Jokin Altunak\nAmezketako aurrelariak banakako zortzi final jokatu ditu azken bost urteetan. Bergarako pilotariak, berriz, Binakako bi txapela irabazi ditu, eta 2008. urtetik finalera iristen den lehen atzelaria da.\nRezusta vs Rezusta, bi finalisten zenbakiak\nBeñat Rezustak eta Jokin Altunak Buruz Buruko finala jokatuko dute igandean. Partida zuzenean emango dute eitb.eus-ek eta ETB1ek.\nEsku Pilotako Enpresen Ligak ETBri konfirmatutakoaren arabera, Bizkaia pilotalekuko finala ateak itxita jokatuko da, sarreren salmenta eta protokoloa antolatzeko denborarik ez dagoelako.\nRezusta eta Altuna III.a, finala noiz iritsiko zain daude\nGaur egin dute finalerako pilota-aukeraketa Rezustak eta Altuna II.ak Bilboko Bizkaia frontoian. Biak pozik azaldu dira.\nRezustak ez du aukera alferrik galdu nahi\nBeñat Rezustak Buruz Buruko Txapelketako finala jokatuko du Jokin Altunaren aurka igande honetan (ekainak 20), Iñaki Artola ez baita sendatu eta ezingo baitu finala jokatu.\nIñaki Artolak ezin izango du Buruz Buruko finala jokatu\nIñaki Artola Alegiako aurrelariak min hartu zuen maiatzaren 29an jokatutako finalerdian, eta, nahiz eta astebeteko atzerapena eskatu zuen, ez da aski osatu izan Buruz Buruko finalean jokatzeko.\nArtola ez da sendatu eta Rezustak jokatuko du finala haren ordez\nAlegiako aurrelariak min hartu zuen bizkarraldean maiatzaren 29an jokatutako finalerdian, eta, nahiz eta astebeteko atzerapena eskatu zuen, ez da aski izan osatzeko.\nRezustak bereganatu du hirugarren postua Zabaletaren aurka (8-22)\nBeñat Rezustak Buruz Buruko txapelketako hirugarren tokia eskuratu du Jose Javier Zabaletari 8-22 irabazita. Ondorioz, Bergarako atzelaria izango litzateke Altunaren aurkaria finalean, Artola ez balitz sendatuko.\nRezusta izango litzateke Altunaren aurkaria finalean, Artola sendatzen ez bada\nBergarako atzelariak Zabaleta gainditu du Buruz Buruko Txapelketako hirugarren eta laugarren postuak zehazteko neurketan.\nFinala Iñaki Artolak jokatzea nahi dute Zabaletak eta Rezustak\nArtola ekainaren 20ko finalerako sendatuko ez balitz, Zabaletaren eta Rezustaren aurkako partidako irabazleak jokatuko luke Jokin Altunaren aurkako finala.\nArtola finalerako sailkatu da, Rezusta mendean hartuta\nAurrelari gipuzkoarrak Buruz Buruko bere lehen finala jokatuko du, ekainaren 13an.\nIñaki Artola, Buruz Buruko finalera\nAlegiako aurrelariak txapelketako finalerako txartela eskuratu du Labriten jokatu den finalerdian Rezustari 22-16 irabazi ostean.\nRezusta vs. Artola, finalera sartzeko lehian\nHelburu bera dute biek: Buruz Buruzko finala lehen aldiz jokatzea. Partida zuzenean emango dute ETB1ek eta itb.eus-ek, 17:15etatik aurrera.\nRezusta vs. Artola eta Zabaleta vs. Altuna, finalean sartzeko lehia\nBi finalerdiak zuzenean emango dituzte ETB1ek eta eitb.eus-ek, larunbatean eta igandean.\nRezusta eta Artola, finalerako txartelaren bila\nBeñat Rezusta eta Iñaki Artola larunbatean ariko dira elkarren aurka Buruz Buruko Txapelketako finalerdietan. Materiala aukeratu dute, eta lehenengoz jokatu nahi du txapelketako honetako finala.\nBi atzelari eta bi aurrelari, finalerdietan\nRezusta vs Artola eta Zabaleta vs Altuna III.a dira asteburuko Buruz Buruko finalerdietako bi partidak. (Jatorrizkoa, gaztelaniaz).\nRezusta-Artola eta Zabaleta-Altuna, Buruz Buruko finalerdiak\nBergarako atzelariak eta Alegiako aurrelariak finalerako txartela jokatuko dute larunbatean Labriten; bigarren finalerdia Bilboko Bizkaian jokatuko da.


documenta 15eko zuzendari artistikoak gurean dira - bizkaie.biz\nBizkaie! 2020-02-19 13:17 Kulturea\n2019an jarri eban martxan Etxepare Euskal Institutuak Zabal egitasmoa.\n2022. urtean Kassel urian (Alemania) egingo dan documenta 15 nazinoarteko arte erakusketea zuzenduko dauen kolektiboa, ruangrupa, Euskal Herrian da egunotan. Etxepare Euskal Institutuko zuzendari Irene Larrazak eta Eusko Jaurlaritzako Kultura sailburuorde Joxean Muñozek harrerea egin deutse gaur Tabakaleran.\nKolektiboko hiru kide etorri dira Euskal Herrira: Ade Darmawan zuzendaria, Indra Ameng programa koordinatzailea eta Ayşe Güleç aktibista eta ikertzailea. Astebetez, bertoko proiektu, eragile, eredu eta praktika artistikoak ezagutuko ditue, euren lan-arlo eta kontzeptuak aktibetako kapazidadea dabenak. Testuinguru lokaletan landutakoak izanagaitik, eragin globala izan leikien egitasmoetan dabe interesa; jasangarritsauna, aktibismoa, hezkuntza alternatiboa eta ezagutza indigenea lako gaiakaz loturea dabenetan. Euskal testuinguruko 15etik gora eragilegaz egoteko aukerea izango dabe pasa dan zapatuan Donostiara heldu ziranetik.\n2019. urtean jarri eban martxan Etxepare Euskal Institutuak Zabal egitasmoa, euskal artistei aukera barriak eskaini eta nazinoarteko testuinguruagaz loturak sortu eta sendotzeko helburuagaz. Horretarako, nazinoarteko komisario, arte kritikari eta museo zuzendariak ekarriko ditu urtean zehar, lotura zuzenaren bitartez euskal artistakaz alkarlana sustatzeko. Proiektua aurrera eroateko, tokiko eta nazinoarteko arte garaikidearen inguruko proiektuen kudeaketan lan egiten dauen Artingeniumen, Lourdes Fernándezek sortutako arte bulegoa, laguntzinoa dau Institutuak.\nPrograma honen lehenengo fasea 2019ko zemenditik 2020ko bagilera arte egingo da. Fase honetan, danetara, nazinoarteko zazpi arte komisario gonbidauko ditu Zabal egitasmoak. Igazko zemendian, programea martxan jarri eta berehala, etorri zan lehen gonbidatua: Ruth Estévez São Pauloko bienaleko komisarioa, hain zuzen. Ruangrupa kolektiboko kideak izan dira bigarrenak Euskal Herrira bisitea egiten.\ndocumenta nazinoarteko erakusketea bost urtean behin egiten da Alemaniako Kassel urian. 1955. urtean sortu eban Arnold Bode artista, irakasle eta kuradoreak, II. Mundu Gerreak itxitako zauriak eta nazismoak ekarritako kultur aro iluna atzean itxi eta Alemania nazinoarteko arte modernoaren abangoardian lerrokatzeko asmoz. documentaren azken urteotako edizinoetan nazinoarteko artista entzutetsuek aurkeztu ditue euren lan barrienak, mundu mailan sona handia hartuz. Edizino bakotxak 100 eguneko iraupena dau eta, horregaitik, 100 eguneko museoa izenez be ezaguna da.\n2022an egingo dan documenta 15 erakusketea zuzentzeko, hamar kidez osotutako Jakartako ruangrupa kolektiboa izan da aukeratua. 2000. urtean osotutako talde honek artea testuinguru uritar eta kultural baten barruan kokatzea dau helburu eta, horretarako, gizarte zientziak, politikea edota teknologiagaz nahasten dabe artea euren proiektuetan; Indonesiako gatazka garaikideen inguruan gogoeta kritikoa egiteko asmoz beti be. Hogei urteotan, nazinoarteko hainbat egitasmotan hartu dau parte ruangrupa kolektiboak, besteak beste, Gwangjuko, Istanbulgo, Singapurreko edota São Pauloko bienaletan, Parisko Pompidou zentroan edota Sonsbeek arte erakusketan (Arnhem, Herbehereak).\n2022ko documenta 15 nazinoarteko erakusketarako lankidetzearen idea hartu dabe ardatz eta Lumbung kontzeptua jorratu dabe. Lumbung arroza modu kolektiboan batu eta gordeteko sistemea da, Indonesiako komunidadeetan sarri erabilia dana, etorkizunean arroz ale horreek komunidadearen baliabide legez eukiteko. Euren berbetan, orientazino globala eta kooperatiboa dauen diziplina anitzeko arte eta kultura plataforma bat sortu nahi dogu, documenta 15ek iraungo dituan 100 egunetatik harago eragina izango dauena. Lehenengo dokumenta 1955an, II. Mundu Gerratik oraindino bizirik egozan zauriak osatzeko helburuz sortu zan lez, documenta 15ek gaur egungo zaurietan, kolonialismoan, kapitalismoan edota egitura patriarkaletan sustraiak dituen horreetan jarriko dau arreta. Prozesuan kuradore, teknologo, ekonomista eta munduko hainbat txokotako egitasmo eta kolektiboakaz egingo dabe lan. Espero dabena da kolaboratzaile horreek euren ikuspuntuak lehenengo norberaren testuinguruetan txertatzea eta gero Kasselen erakustea.


Extremadurar nazionalismo - Wikipedia, entziklopedia askea.\nExtremadurar nazionalismoaren bandera.\nExtremadurar nazionalismo lurralde horretan oso gutxi garatu den mugimendu politikoa da.\nExtremadurako erkidegoan erregionalismotik kanpo mugimendu epelak eman dira horrelako ideologia zabaltzeko eta ez dute arrakasta handirik izan. Gaur egun erregistratuta ia ez dago horrelako ideologia defenditzen duen alderdi politikorik. Salbuespen bakarra Partido Regionalista Extremeño Prex-Crex-Coalición Extremeña izan daiteke; koalizio horrek 2007an aldaketa ideologiko bat eman zuen Extremaduraren izaera nazionala onartzeko.\nExtremadurako nazionalizmoa batez ere hizkuntza, extremadurera, erreibindikatzen du eta ezkertiarra da.\nHorrelako mugimenduen arrakasta falta ulertzeko esan behar da extremadurar gehienek haien burua espainiarrak bezala onartzen dutela. Dena dela, gero eta gehiago dira nazionalismoaren aldeko indarrak eta, batzutan, udal gobernuen buruak eta zinegotziak izan dira. Horrela gertatu zen 1986an; urte horretan Bloque Extremeñista Revolucionario Majadas de Tiétar herriko alkatetza lortu zuen. \n↑ https://gaceta.es/noticias/nacionalismo-extremeno-amenaza-propio-proceso-soberanista-10042017-2010/[Betiko hautsitako esteka]\nExtremadurako Herri Blokea\n(Gaztelaniaz):Prozesu suberanista Extremaduran.[Betiko hautsitako esteka]\n(Gaztelaniaz):"Aproximación al nacionalismo extremeño", Pablo Ortiz Barqueroren artikulua.\nExtremadurako alderdi politikoak\nEuropako estaturik gabeko nazionalismoak


Eba Gaminde / Irakaslea Deustuko Unibertsitateko Zuzenbide Fakultatean - Eusko Ikaskuntza\nGalderak berak erakusten digu aspaldian okerreko bidetik gabiltzala, humanismoa eta zientzia banatu ditugun heinean. Egungo gizakiaren jomuga pertsonalak hirutara laburbildu daitezke: arrakasta profesionala, ospea zein begirunea dakarten giza-harremanak eta kalitateko bizitza ahalbidetzen duten diru-sarrerak. Epe laburreko ikusmira dugu, alegia, berehalakotasuna gailentzen duen denbora-ulerkera, orainaren balioa gurtuz. Jarduera-ardatzak "Ni"a eta "Orain"a dira, profesional edo teknikaririk onena izatea, harago begiratu gabe, ezta gure alboan dagoena ere (edo azpian, igotzean zapaldu dugulako). Zer edo zer aldatu behar da, eta, nire uste apalean, gakoa hezkuntza ereduan dago. Epe laburreko ikusmira berekoi hori hezkuntza ereduaren bitartez aldatzea dagokigu, osoko heziketa edo heziketa integrala eskainiz, hots, jakintza teknikoez landara, balioak eta eduki transbertsalak edo zeharkakoak jorratzen dituen hezkuntza. Nondik nahi begira dakiola ere, "baliodun hezkuntza" edo "balioetan hezitzea", kontzeptu hagitz zabala eta konplexua da, eta azken helburua erdiesteko, gainera, irakasleen ekarpenak ez ezik, beste agente batzuen parte-hartzea ere ezinbestekoa da, guraso zein familiarena, eta gizartearena, hain zuzen. Guzti horien arteko elkarlanak ekarriko du arrakasta. Irakaskuntzari dagokionez, balioetan hezitzea izango litzateke hezkuntzaren norainokoa zabaltzea, kontzeptu eta gai tekniko zehatzak irakasteaz gain, moralaren nahiz bizikidetzaren esparruetako gaiak ere jorratuz, azkenean teknikari jantziak, baina, aldi berean, pertsona arduratsuak trebatzeko. Egungo giza-aniztasuna eta globalizazio ekonomikoa direla bide, inoiz baino beharrezkoago bilakatu da balioetan hezitzea, erronka berriei aurre egiteko gai diren pertsonak behar direlako, ohiko egiturak emeki-emeki aldatu eta gizarte zabalago baterantz jotzeko gai diren pertsonak. Eta zelan eratu hezkuntza eredua, helburu hori erdiesteko? Lehenik eta behin, abiaburua edo muina aldatuz: pertsona/gizakia jarri behar da hezkuntza ereduaren erdigunean, ikaslea eta bere ikaste-prozesua, eta horren gain joan behar da eraikitzen. Heziketa-zentroa, Eskola, Unibertsitatea, irakasleok... gizakia eta gizartea zerbitzatzeko gaude, lehen mailako irakaskuntza zein ikerketa teknikoa bultzatuz, baina, aldi berean, sozietatea eraldatzeko konpromisoa ahalbidetzen duten tresnak eta gaitasunak eskainiz, eta bi esparru horiek uztartuz. Labur-zurrean, gaur egun, zoritxarrez, humanismoa eta zientzia banatuta dauden heinean, pertsonen duintasuna, guztion ongizatea eta giza-eskubideak errespetatzen dituen bizikidetza ahalezkoa baino ez da, horren kontrako mehatxu ugari daudelako, zientziatik at: terrorismoa, tratu txarrak, indarkeria, elkartasun eza... Horien aurrean, hezkuntza sistemak bestelako aukera positiboak sustatu behar ditu. Eskolak eta familiek, hedabideek eta gizarte-eragileek elkarri lagundu behar diote lan horretan. Heziketa zientifikoa landu, hobetu eta sustatu behar da, noski, baina oraingoan, arreta eta indarra kultura humanistikoan jarri behar da, "izaeraren hezkuntzan", pertsona hobeak izaten ere irakats eta ikas daitekeelako.


Jaso dute 2014ko Joxe Takolo beka - Uztarria (Azpeitia)\n2014ko mai. 30a, 13:01\nGaur, ostirala, jaso dute Jonatan Larrañaga getxoztar eta Manu Cordoba zaragozar mendizaleek 2014ko Joxe Takolo beka, udaletxeko aretoan. Valle del Rolwaling- Nepal: Drangnag Ri (6.804 m) eta Ripimo Shar Glacier proiektuari esker jaso dute espedizioa egin ahal izateko 3.000 euroko diru-saria. Bertan izan dira proiektuaren egileak, Manuel Unanue Udal kirol batzordeburua, Joseba Ugalde Euskal Herriko Mendi Federazioko presidentea eta Joxe Takolo zenaren senitarteko eta lagunak.\nProiektuaren egile Jonatan Larrañagak azaldu duenez, "oso pozik" daude beka eskuratu dutelako. "Duela hamar urte ezagutu nuen Manu, eta bera, Jordi Coloma eta hirurok joango gara urrian Nepalera. Jordi Coloma bailara horretan izandakoa da, eta aldea da hori. Dena den, guretzat ezezaguna den bailara batera joango gara. Leku berriak ezagutu nahi ditugu eta", azaldu du. Alturari baino "estiloari" ematen diotela garrantzia adierazi dute proiektuaren egileek: "Alpino estiloan ariko gara. Ez dugu ez soka finkorik, ez sherparik eta ez oxigenorik erabiliko. Horrela igotzen saiatuko gara". Mendi zehatzik ez dutela buruan esan dute: "Eguraldia-eta ikusi beharko ditugu, eta mendi bat edo bestea igoko dugu eguzkiaren eta elurraren arabera. Harria igotzea baino nahiago dugu lur mistoetan aritzea".\n40 eguneko espedizioa aurreikusi dute, eta 12-15 egun "ohitzeko" beharko dituztela esan du Larrañagak. Gero, beste 20 egunetan aurreikusita eta zehaztu gabe dituzten bizpahiru gailur igoko dituzte. "Gozatzea" nahi dutela, eta euren esku dagoena egingo dutela gaineratu dute Larrañagak eta Cordobak.


Mara-Mara Gunea gelditzea posible den lekua da. Gelditu eta norberaren erritmoa sentitzeko. Bizitzaren erritmoa sentitzeko.\nBatak bestearengadik ikasteko leku bat sortu dugu. Taupadak eta pultsasioak jeitsi ahal den leku berezi bat non erritmo propioak errespetatzen diren, indibiduo bezala, familia bezala eta pertsona bezala.\nMara-Marakoesanahia: mara-mara adierazpena euskaraz, elurra jausten duenean egiten duen formari deitzen zaio eta honen esanahia da: “apurka apurka, leunki; oparoa”. Elurra jausten den modua gurea dela sentitzen dugu; leunki baina oparotasunez betea. Apurka apurka, paisajea modelatzen, lekurik zorrotzenak leuntzen, hutsune eta zuloak betetzen…\n2011ko martxoan, Berangoko familia batengatik izan zen sortua Mara-Mara. Honek familia topaketarako espazio bat sortzearen beharra ikusi zuelarik. Hasieran udal espazioetan biltzen ziren eta euren lehenengo ekintza 0-4 urte bitarteko umeen familien dohako bilguneen taldeak sortzea izan zen. Horrela, lehenengo urteen hazkuntzari buruzko hitzaldiak, solasaldiak eta tailer laburrak ematen hasi ziren. .\nApurka apurka, ekintza gehiago sortzen eta burutzen joan dira:\nHaurtzaro eta familientzako ekintzak:\n- Haur masajeko tailerrak, masajea eta jolasa, entre telas, sukaldaritza, sendabelarrak\n- Hazkuntza hobetzeko egindako hitzaldiak; haurtzaroko loa, harreman afektiboa, ipuinak…\nPedagogia Aktiboko formakuntzak\nJolas libre eta autonomorako eta ikaskuntzarako Mara-Mara Txiki Espazioa (3-6 urte bitarteko umeak dituzten familientzat)\nInstituzioei eta familiei zuzendutako akonpainamendu pedagogikoa - Informazio gehiago\nMara-Maran egungo erritmoak moteltzeari bereziki garrantzi ematen diogu. Pertsona bakoitzaren erritmoa bilatzen dugu, ume eta familia bakoitzarena, eta horrela bizi kalitate osasuntsuago batera heltzea dugu helburu.\nHori izan nahi du Mara-Marak, errealitatearen gaineko eskuhartze txikia, suabe-suabe, ia konturatu gabe, inguruko paisajea modelatzen laguntzen duen hori.\nMara-Mara familiaren eta familia ezberdinen arteko bilgunea da. Familian, aspektu asko jaiotzen dira, bai umeengan baita hazkuntzan laguntzen diguten gurasoengan ere. Honetan hurbil egon nahi dugu zuei babesa emateko eta aspektu guztiak deskubritzeko.\nMara-Mara espazioak mammaproof sigilua dauka. Bereizgarri honek familiei, bertan aurki ditzazketen zerbitzuak identifikatzen laguntzen die; baita peninsulako zonalde ezberdinetako lekuak eta, familientzako pentsatutako eta prestatutako tokiak ere.\nMara-Mara Auria Diharcek sortu zuen Berangon (Bizkaia-Euskadi) 2011ko urrian. Berak familien arteko bilgune bat egiteko beharra ikusi zuen, familien arteko sarea, tribua eta komunitatea sortzeko.\nHasierako etapan, 2007an, Auriak ekintza guztiak bere etxean eta udal espazioaetan burutzen zituen; haur masajeko tailerrak, masaje eta jolasa, jolasak familian… eta tailer hauek egin ahala familien behar gehiago ateratzen hasi ziren. Fundatzaileak behar hauek entzun eta hitzaldiak hasi ziren, hizketaldiak eta baita hazkuntza eta hezkuntza aktiboari buruzko formaketak ere. 2011an Mara-Mara sortu zuen eta bere familiaren laguntzaz lehenengo lokala izango zena bilatu zuen Berangon. 2013an Berangoko lekua izateaz gain, Getxon ere lekua bilatu zuten. Hauxe posible izateko ezinbestekoak izan ziren pertsona berezi batzuk egon ziren. Horietatik Mon Sevilla. 2015an natura erdian baserri bat topatu zuten, Sopelan.\nHemendik beste proiektu batzuk ateratzen hasi ziren; Mara-Mara Txiki (2013), gaur egun 40 familiak eta 6 bidelagunen talde handiak osatzen dutena, Ikaskuntzarako eta jolas libre eta autonomorako espazioa izanda. Eta prozesu honetan Landabaso Eskola Aktiboko (Zalla) kofundatzailea ere izan zen.\nGuzti honetarako eta espazio guztiak sortzeko esentzia berezia duten pertsonak bilatzen joan zen. Eta gaur egun, Mara-Marak pertsonen talde handia duela esan dezake.


Abian da Martxoaren 8ko kartelen lehiaketa\nErmuko Udaleko Berdintasun Alorrak eta Emakumearen Udal Kontseiluak Martxoaren 8ko kartelen lehiaketa berria antolatu dute, Emakumeen Nazioarteko Egunerako, alegia. Deialdi honen helburua berdintasunaren, feminismoaren borrokaren eta emakumeen parte-hartze soziopolitikoa islatzen dituen diseinua hautatzea da.\nAdinez nagusi diren pertsona guztiek parte hartu dezakete lehiaketan, banaka nahiz taldeka. Partaide bakoitzak gehienez hiru lan aurkeztu ahalko ditu, eta originalak, argitaratu gabeak eta beste lehiaketa batzuetan saritu gabeak beharko dute izan.\nEdozein teknika edota kolore erabili daitezke kartela osatzeko; baldintza bakarra inprentan kopia egokiak egin ahal izatea da. Gutxienez 45x30 zentimetro eta gehienez 65x40 zentimetro izan beharko ditu obrak, eta kristalik gabe, luma-kartoian aurkeztu beharko dira. Derrigorrez honako esaldia izan beharko dute: 2019ko martxoak 8-Emakumeen Nazioarteko Eguna / 8 de marzo de 2019-Día Internacional de las Mujeres.\nKartelean testu gehiago sartu nahi izanez gero, elebidun egin beharko da, euskaraz eta gaztelaniaz. Gainera, lanaren irudia edo argazkia CD edo antzeko euskarri batean entregatu beharko da. Ez dira onartuko euskarri informatikoan soilik aurkezten diren lanak: erreprodukzio bat beharrezkoa izango da.\nLanak otsailaren 11, astelehena, 15:00ak baino lehen aurkeztu beharko dira Abiapuntun. Bulegoa zabalik egongo da astelehenetik ostiralera 08:00etatik 15:00etara, eta postaz ere bidali daiteke bertara honako helbidera: Konbentukoa 3, 48260 Ermua, Bizkaia. Obrak behar bezala bilduta aurkeztu beharko dira, euskarri zurrunean. “2019KO MARTXOAREN 8KO KARTEL LEHIAKETA” leloa idatziko da kanpoan, eta barruan, gutunazal itxi batean, datu pertsonalak sartuko dira (izen-abizenak, adina, helbidea, telefonoa eta curriculum laburra). Gutunazal berean NANaren fotokopia eta, nahi izanez gero, obraren azalpen tekniko edo interpretazio laburra gehituko dira.\nArtearen arloko profesionalek eta Emakumeen Kontseiluko ordezkariek, Beatriz Gamiz Berdintasun zinegotzia buru, osatuko dute lehiaketako epaimahaia. Horrek otsailaren 15ean jakinaraziko du erabakia. Irabazleari deitu egingo zaio horren berri emateko, eta 600 euroko diru saria eta diploma jasoko ditu. Kartel irabazlea Ermuko Udalak Emakumeen Nazioarteko Egunerako prestatuko dituen poster, argitalpen eta esku-orrietan egongo da ikusgai, eta erakundearen esku geldituko da.


Tratamendu-jardueren Erregistroa - Datuak Babesteko Euskal Bulegoa\nDBEB – Datuak Babesteko Euskal Bulegoa\nAVPD – Agencia Vasca de Protección de Datos\nTomas Zumarraga Dohatsuaren kalea, 71-3 - 01008 – Vitoria-Gasteiz\nTel. 945 016 230\nDatuak Babesteko Ordezkariarekin harremanetan jartzeko datuak\nBerrikuste data: 2019ko uztaila\n1.Sarrera eta irteera erregistroa\n2.Giza-baliabideen eta nominaren kudeaketa\n3.Ekonomiaren eta aurrekontuen kudeaketa\n4.Prestakuntza eta sustapen jarduerak\n5.Erakundeekiko komunikazio eta harremanen agenda\n7.Aholkularitza jardueren espedienteak\n8.Kontrol jardueren espedienteak\n9.Datuak babesteko erregistroa\n10.Datuak babesteko ordezkarien erregistroa\n12.Datuak babesteko arloko eskubideak erabiltzeko arreta\nDBEBren sarrerak eta irteerak erregistratzea.\nLege-betebeharra: tratamenduaren arduradunari aplikagarria zaion lege-eginbeharra betetzeko beharrezkoa den tratamendua (Erregelamendu Orokorraren 6.1.c artikulua).\nPertsona fisikoak, pertsona juridikoen ordezkariak barne, DBEBra jotzen dutenak, edo DBEBren komunikazioak jasotzen dituztena.\nIdentifikazio eta harremanetarako datuak: izena eta abizenak, NAN/IFZ/Identifikazio agiria eta sinadura.\nHarremanetarako datuak: posta helbidea, telefonoa eta helbide elektronikoa.\nOrdezkaritza datua, halakorik egonez gero.\nAurkeztutako dokumentuarekin zer ikusia duten datuak.\nEskabidearen administrazio-organo hartzaileak, 39/2015 Legearen 16. artikuluan aurreikusitakoaren arabera.\nDBEBrako ez diren idazkien edo beste erakunde baten eskumenekoak diren idazkien administrazio hartzaileak.\nEz dago nazioarteko datu transferentziarik aurreikusita.\nDatuak gorde egingo dira, bildu zireneko helburua betetzeko eta helburuaren eta datu tratamenduaren ondorioz izan litezkeen erantzukizunak zehazteko behar adina denbora, ez gehiago.\nArtxiboei eta dokumentazioari buruzko araudian xedatutakoa ezarriko da: Euskal Autonomia Erkidegoko Herri Administrazioaren Artxibo Sistemaren antolamendu eta funtzionamenduari buruzko uztailaren 22ko 174/2003 Dekretua.\nAdministrazio Elektronikoaren esparruan Segurtasuneko Eskema Nazionala arautzen duen urtarrilaren 8ko 3/2010 Errege Dekretuaren II. Eranskinean (Segurtasun Neurriak) aurreikusitako neurriak ezarriko dira. Neurriak, DBEBren datuak babesteko eta informazioaren segurtasunerako politika osatzen duten dokumentuetan dauden azalduta.\nDBEBren giza-baliabideak eta nomina erregistratzea eta kudeatzea.\nAhal publikoak egikaritzea: tratamendua beharrezkoa bada interes publikoaren izenean edo tratamenduaren arduradunari esleitutako botere publikoen izenean burututako eginkizun bat betetzeko (Erregelamendu Orokorraren 6.1.e artikulua).\n5/2015 Legegintzako Errege Dekretua, urriaren 30ekoa, Enplegatu Publikoaren Oinarrizko Estatutua onartzen duena.\nDBEBko pertsonal funtzionarioa eta senideak. DBEBn lanpostuak betetzeko hautaketa prozesuetako parte hartzaileak.\nIdentifikazio-datuak: izena eta abizenak, NAN/IFZ/dokumentu identifikatzailea, erregistro-zenbaki pertsonala, Gizarte Segurantzako/Mutualitateko zenbakia, sinadura eta irudia.\nOsasunari buruzko datuak: gaixotasunek eragindako bajak. lan istripuak eta desgaitasun-maila (diagnostikoak jaso gabe). Mediku azterketak.\nSindikatu afiliazioa: kuota sindikala ordaintzeko xedearekin (halakorik egonez gero), ordezkari sindikala (egonez gero), norberaren eta hirugarrenen bertaratze frogagiriak.\nEzaugarri pertsonalei buruzko datuak: sexua, egoera zibila, nazionalitatea, adina, jaiotze data eta lekua eta familia-datuak.\nDatu akademiko eta profesionalak: titulazioak, prestakuntza eta lanbide esperientzia.\nEnpleguari eta administrazio-karrerari buruzko xehetasunak: bateraezintasunak, presentziaren kontrol datuak.\nDatu ekonomiko finantzarioak: nominako datu ekonomikoak, kredituak, maileguak, abalak, zerga kenkariak, atxikipenak. Bankuko datuak. Pentsio planei buruzko datuak.\nBeste datu batzuk: gizarte ekintzari buruzko datuak, funtzio publikoaren arloko zehapenei buruzko datuak.\nGizarte Segurantzaren Institutu Nazionala.\nGizarte Segurantzaren Diruzaintza Orokorra.\nHerri Kontuen Euskal Epaitegia.\nEuskal Autonomia Erkidegoko Administrazio Orokorraren Kontu Hartzailetza.\nForu ogasunak (Zerga administrazioa).\nEuskal Autonomia Erkidegoko Administrazio Orokorraren Pentsio Planarem erakunde kudeatzailea eta gordailuzaina.\nLan arriskuen kudeaketa egiteko eskatzen zaion entitatea.\nTratamendu-jarduera honetako datu ekonomikoak zerga arloko araudian xedatutakoaren arabera gordeko dira.\nDBEBren ekonomia, aurrekontuak eta kontabilitatea kudeatzea. DBEBren aurrekontua betetzearen ondoriozko sarrera eta irteera espedienteak izapidetzea.\nKontratua: interesduna parte den kontratu bat gauzatzeko edo interesdunaren eskariz kontratuaren aurreko neurriak aplikatzeko beharrezkoa den tratamendua (Erregelamenduaren 6.1.b artikulua).\n1/1997 Legegintzako Errege Dekretua, azaroaren 11koa, Euskadiko Ogasun Nagusiaren Antolarauei buruzko Legearen testu bategina onartzen duena.\n1/2011 Legegintzako Dekretua, maiatzaren 24koa, Euskadiko aurrekontu-araubidearen arloan indarrean dauden lege-xedapenen testu bategina onartzen duena eta Euskal Autonomia Erkidegoko sektore publikoko fundazio eta partzuergoei aplikatu beharreko aurrekontu-araubidea arautzen duena.\n6/2005 Foru Arau Orokorra, otsailaren 28koa, Arabako zergei buruzkoa.\n2/2005 Foru Araua, martxoaren 8koa, Gipuzkoako Lurralde Historikoko Zergei buruzkoa.\n2/2005 Foru Araua, martxoaren 10ekoa, Bizkaiko Lurralde Historikoaren Zergei buruzkoa.\n16/1993 Dekretua, otsailaren 2koa, zerbitzuen ondoriozko kalte-ordainei buruzkoa.\nDestinoa DBEBn duen pertsonala eta DBEBren Kontseilu Aholku-emaileko pertsonala, enpresa hornitzaileak, diru-laguntzen onuradunak diren pertsonak edo kolektiboak, zehatuak eta enpresa lizitatzaileak.\nEnpleguari buruzko xehetasunak: lanpostua.\nDatu ekonomiko finantzarioak eta aseguretakoak: bankuko datuak.\nKontratazio Publikoa Euskadin Plataforma (KPE-CPE).\nKudeatzea eta kontrolatzea ekitaldietan eta prestakuntza jardueretan eta DBEBk antolatutako sarien deialdietan parte hartzen duten pertsonak.\nDBEBren prestakuntza ikastaroetan parte hartzen duten irakasleak eta ikasleak.\nDBEBk antolatu ohi dituen sarien deialdietara aurkezten diren pertsonak.\nIdentifikazio datuak: izena eta abizenak, NAN/IFZ/Identifikazio agiria, irudia eta sinadura.\nEnpleguari buruzko xehetasunak: entitatea edo organismoa eta zein lanpostutan dagoen.\nDatu akademikoak eta lanbidekoak edo profesionalak: prestakuntza, titulazioak.\nDatu ekonomiko finantzarioak: bankuko datuak.\nOrdaindutako jarduerak egiten dituzten irakasleen datuak eta ordainsari ekonomikoa duten sarien irabazleen datuak honakoei jakinaraziko zaizkie: Gizarte Segurantzaren Institutu Nazionala, Herri Kontuen Euskal Epaitegia, Euskal Autonomia Erkidegoko Administrazio Orokorraren Kontu Hartzailetza, foru ogasunak (zerga administrazioa), finantza entitateak.\nSarien deialdietako parte hartzaileak: irabazleen izen-abizenak argitaratu egingo dira Gardentasunari, Informazioa Eskuratzeari eta Gobernu Onari buruzko abenduaren 9ko 19/2013 Legeak xedatzen duenaren arabera, eta eskuragarri egongo dira DBEBren web-orrian eta DBEBren sare sozialetan.\nIrakasleen datuak liburuxketan edo DBEBren web-orrian ager daitezke, prestakuntza jardueren zabalkundearen baitan.\nDatuak DBEBren harpidedunen erregistroan jasoko dira, aldez aurretik adostasuna eskatuta.\nIrakasleen eta irakasleen datuak gorde egingo dira, bildu zireneko helburua betetzeko eta helburuaren eta datu tratamenduaren ondorioz izan litezkeen erantzukizunak zehazteko behar adina denbora, ez gehiago.\nIrakasleen datuak gorde egingo dira beste prestakuntza jarduera batzuetarako, ezabatzeko ez badute eskatzen behintzat, Diruz ordaindutako jarduerak direnean, Zergei buruzko abenduaren 17ko 58/2003 Legearen xedatutakoaren arabera gordeko dira.\nSarietarako hautagaiei buruzko datuak saria eman arteko prozedura izapidetu bitartetan eta egon daitezkeen erreklamazioak izapidetu bitartean gordeko egingo dira.\nDatu ekonomikoak Zergei buruzko abenduaren 17ko 58/2003 Legearen xedatutakoaren arabera gordeko dira.\nDBEBk erakunde edo kontratu harremanak dituen pertsonen, enpresen eta erakundeen agenda kudeatzea, DBEBk dituen eginkizunak, eskumenak eta jarduerak aintzat hartuta.\nPertsona fisikoak, pertsona juridiko publiko eta pribatuak ordezkatzen dituztenak barne, DBEBrekin harremanetan daudenak, DBEBk esleituta dituen eskumena direla eta.\nIdentifikazio datuak: izena eta abizenak eta sinadura.\nEnpleguari buruzko xehetasunak: zein kargu duen edo zein erakunde edo entitatekoa den.\nPertsona fisikoak, DBEBren jarduerekin zer ikusia duten pertsona juridikoak ordezkatzen dituztenak barne,\nGorde egingo dira, interesdunek lanbideko posizio berean segitzen duten bitartean edo datuak ezabatzeko eskatu bitartean.\nDBEBk sustatzen dituen prestakuntza eta sustapen jarduerei buruzko informazioa borondatez jaso nahi duten pertsonei helarazi beharreko informazioa kudeatzea.\nAdostasuna: interesdunak bere datu pertsonalak tratatzeko adostasuna eman badu helburu zehatz bati edo gehiagori begira (Erregelamendu Orokorraren 6.1.a artikulua).\nDBEBk sustatutako prestakuntza eta sustapen jardueren berri izan nahi duten pertsonak.\nEnpleguari buruzko xehetasunak: jarduera esparrua eta intereseko arloak.\nEz dago datu komunikaziorik aurreikusita.\nErakunde informazioa jaso nahi duten pertsonen datu pertsonalak epemugarik gabe gordeko dira sisteman, harik eta interesdunak adostasuna bertan behera utzi arte edo datuak ezabatzeko eskatu arte,\nDBEBri egindako datu babesari buruzko kontsultak erregistratzea eta kudeatzea.\nDatuak Babesteko Erregelamendu Orokorra: 57. artikulua. Eginkizunak\n2/2004 Legea, otsailaren 25ekoa, Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa sortzeari buruzkoa (17. artikulua).\nDBEBri kontsultak egiten dizkioten pertsona fisikoak eta (pertsona fisikoen eta juridikoen) legezko ordezkariak eta datuak babesteko ordezkariak.\nIdentifikazio datuak: izena eta abizenak, NAN/IFZ/Identifikazio agiria eta sinadura.\nBeste datu batzuk: kontsultan egon daitezkeenak.\nKontsulta izapidetzeko eta erantzuteko behar den beste denboran gordeko dira.\nDBEBk, herritarren erreklamazioak eta eskubideak babesteko eginkizuna eta legeak esleitzen dizkion ikuskatzeko eta zehatzeko ahalak burutzeko hasitako espedienteak erregistratzea, kudeatzea eta izapidetzea.\nDatuak Babesteko Erregelamendu Orokorra: 57. artikulua. Eginkizunak eta 58. artikulua. Ahalak.\n39/2015 Legea, Administrazio Publikoen Administrazio Prozedura Erkideari buruzkoa.\nDBEBren ikerketa ahalekin eta ahal zuzentzaileekin zer ikusia duten pertsona fisikoak edo pertsona juridikoen ordezkariak (erreklamazio-egileak, ukituak, pertsona fisikoak edo pertsona fisikoen ordezkariak).\nEnpleguari buruzko xehetasunak: zein postu duen ordezkatzen duen entitatean.\nDatu kategoria bereziak: erreklamazioan aurkeztutakoak edo bildutakoak, ikerketa jardueretan edo zehapen prozeduran.\nOrgano jurisdikzionalak eta fiskaltza.\nArartekoa, beste kontrol agintaritza batzuk, prozedura haien eskumenekoa bada.\nProzeduretan interesa duten pertsonak.\nBere garaian DBEBren Datuak Babesteko Erregistroan egin ziren fitxategien inskripzioei buruzko datuen gaineko informazioa kudeatzea.\n15/1999 Lege Organikoa, abenduaren 13koa, Datu Pertsonalak Babesteari buruzkoa (39. artikulua).\n2/2004 Legea, otsailaren 25ekoa, Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa sortzeari buruzkoa (18. artikulua).\nBere garaian DBEBren Datuak Babesteko Erregistroan fitxategiak deklaratu zituzten pertsonen datuak.\nIdentifikazio datuak: izena eta abizenak, NAN/IFZ/Identifikazio agiria.\nEnpleguari buruzko xehetasunak:entitatea edo organismoa eta zein lanpostutan dagoen.\nErregelamendu Orokorra indarrean sartu eta 5 urte igarotakoan.\nKudeatzea, tratamendu arduradunek eta tratamendu-eragileek jakinarazitako datuak babesteko ordezkarien izendapenak, horien gaineko eskumena duen kontrol agintaritza DBEB denean.\nDatuak Babesteko Erregelamendu Orokorra: 37. artikulua. Datuak babesteko ordezkaria izendatzea.\n3/2018 Lege Organikoa, abenduaren 5ekoa, Datu Pertsonalak Babesteari eta Eskubide Digitalak Bermatzeari buruzkoa (34. artikulua).\nEusko Legebiltzarraren otsailaren 25eko 2/2004 Legearen ezarpen eremuan dauden administrazio publikoek, organismoek eta entitateek izendatutako datuak babesteko ordezkariak, datuak babesteko ordezkaria nahitaez izendatu behar dutelako; eta izendapena jakinarazi behar diotelako Datuak Babesteko Euskal Bulegoari (DBEB), Bulegoa delako datu babesari buruzko Euskal Autonomia Erkidegoko kontrol agintaritza.\nJakinarazpen prozeduran deklaratzaileak diren pertsonak.\nDatuak babesteko ordezkarien harremanetarako datuen zerrenda eguneratua edukiko da, eskuragarria bitarteko elektronikoen bidez.\nDatuak babesteko ordezkarien datu pertsonalak ez dira argitaratuko.\nEz dira ezabatuko, datuak babesteko ordezkariaren izendapena kentzen zaiola edo ordezkatu egiten dela jakinarazi arte, orduan bere datuak ez direlako beharrezkoak izango jarduera profesionalarekiko erantzukizunak zehazteko.\nTratamendu arduradunek datu pertsonalen segurtasun urraketei buruz egindako jakinarazpenak kudeatzea, kontrol agintaritza eskumenduna DBEB denean; eta horien ebaluazioa eta jarraipena ere bai.\nDatuak Babesteko Erregelamendu Orokorra: 33. artikulua. Datu pertsonalen segurtasunaren urraketa kontrol-agintaritzari komunikatzea\nSegurtasun urraketak jakinarazteko prozeduran jasotzen den dokumentazioan ageri diren pertsonen datuak.\nSegurtasun urraketen jakinarazpenetan jasotako edo bildutako beste edozein datu pertsonalen kategoria.\nSegurtasun eskumenak dituzten beste organismo batzuei jakinarazi ahal zaizkie datu pertsonalak, adibidez, segurtasun eta indar kidegoei, datuak\nBabesteko agentziei (nazionalak eta Europakoak), eta larrialdi informatikoei erantzuteko taldeak (CERT).\nDatuak gorde egingo dira, bildu zireneko tratamenduaren helburua betetzeko eta helburuaren eta datu tratamenduaren ondorioz izan litezkeen erantzukizunak zehazteko behar adina denbora, ez gehiago.\nHerritarrek DBEBren aurrean egindako eskaerei erantzutea eta kudeatzea, Errengelamendu Orokorraren datuak babesteko ezarritako eskubideak baliatzeari dagokionez.Herritarrek DBEBren aurrean egindako eskaerei erantzutea eta kudeatzea, Errengelamendu Orokorraren datuak babesteko ezarritako eskubideak baliatzeari dagokionez.\nDatuak Babesteko Erregelamendu Orokorra: 12. artikulutik 23. artikulura.\n3/2018 Lege Organikoa, abenduaren 5ekoa, Datu Pertsonalak Babesteari eta Eskubide Digitalak Bermatzeari buruzkoa: 11. artikulutik 18. artikulura.\nDBEBren aurrean datuak babesteko eskubideak baliatzen dituzten pertsona fisikoak.\nDatuak gorde egingo dira, bildu zireneko tratamenduaren helburua betetzeko.


Garaipen festa – Askapena | Borroka Garaia da!\nGaraipen festa – Askapena\nBihar, martxoak 19, Garaipen Festa ospatuko dugu Altsasun. 17:00tan brindisa izango da Zubi Ondo elkartean. Ondoren kalejira internazionalista “Jo Ta Fa” fanfarrearen eskutik. Gauean berriz 22:30tan kontzertuak Gaztetxean: Ze Esatek!, Mexikortxos eta DJ Majaris.\nEgun honekin eskerrak eman nahiko genituzke azken urte hauetan borrokalagun izan zareten guztioi, espainiar estatu inperialista epaitu zenuten guztioi, elkartasuna adierazi zenutenoi. Guztion garaipena izan da. Horregatik gonbidatzen zaituztegu biharko festara.\nBorroka, mobilizazio eta auto-antolakuntzaren bidez aurre egin diogu erasoaldi honi eta aurrerantzean ere horrela jarraitzeko deia egiten dugu. Garaipen honek balio dezala bakoitzak bere borroketan indar gehiagorekin eragiteko.\nAtzo, gaur eta beti GORA EUSKAL HERRIA INTERNAZIONALISTA!\nDuela 5 urte pasatxo guri tokatu zitzaigun.\nEspainiar estatu inperialista eta zapaltzailearen interesak babesten dituzten epaileen aginduz etorri ziren armaz beteriko poliziak gure etxeetara.\nEzaguna zaigu, zoritxarrez, demokraziaren izenean justizia aplikatzeko daukaten modua: jarraipenak, entzuketak, atxiloketak, inkomunikazioak, torturak, espetxeratzeak, dispertsioa, kontuen enbarguak, inabilitazioak, legez-kanporatzeak…\nMilaka adibide ditugu Euskal Herrian zein munduko lurralde ezberdinetan. Aitortu gabeko salbuespen egoera etengabeak pairatzen ditugu Palestinan, Saharan, Herrialde Katalanetan, Italian, Kurdistanen edo Mexikon bezala Euskal Herrien ere.\nUrte luzeak daramatzagu beste herrietako borrokekin zubiak eraikitzen, elkar ikasten, munduko txoko ezberdinetako injustiziak salatzen, elkartasuna adierazten, brigadak antolatzen.. Funtsean, internazionalistak izaten, internazionalismoa praktikara eramaten. Egitura kapitalista, inperialista eta heteropatriarkalaren aurka egiten. Beti ere herri mugimendutik, izaera abertzalez eta balore antikapitalistez horniturik.\nHauxe da, hain zuzen ere, espainiar zein frantziar estatuei min ematen diena. Horregatik kolpatu gintuzten.\nBaina pare-parean topau zuten Herri oso bat, bide lagun izan ditugun Herri borrokalariak. Gu epaitu nahi gintuztenak epaitu genituen. Ehundaka izan zire egindako ekimenak, milaka parte hartu zuten internazionalistak. Beste behin ere agerian utzi dugu borrokaren bidez egingo dugula aurrera.\nOrain, absoluzio sententzia eman digu frankismoaren ondorengo den auzitegiak, amore eman behar izan dute beraien erasoaldi judizialarekin. Borroka, mobilizazioa eta auto-antolakuntza izan ditugu tresna eraginkorrenak hortarako. Ez genuen bestelakorik onartuko. Badugu nahikoa zilegitasun aurrera jarraitzeko.\nEskerrak eman nahiko genituzke urte luze hauetan borroka-lagun izan zareten guztioi, elkartasuna adierazi duzuen guztioi, espainiar estatu inperialista epaitu genuen orori. Guztion garaipena izan da!\nBalio dezala indar gehiagorekin gure borroketan eragiteko.\nAtzo, gaur eta beti, gora Euskal Herria internazionalista!\n← M17 ikasle mobilizazio egunaren balorazioa\nAbian. Ardatz estrategikoak →


Euskadiko Irakaskuntza Kooperatiben Federazioa - Federación de Cooperativas de Enseñanza de Euskadi\nHasiera > Argitalpenak > Barne Araudia edo, hala badagokio, Antolakuntza eta Jarduera Araudiak EBDari egokitzea\nBarne Araudia edo, hala badagokio, Antolakuntza eta Jarduera Araudiak EBDari egokitzea\n2008ko abenduaren 16an Eusko Jaurlaritzako Hezkuntza Sailak EAEko ikastetxe ez-unibertsitarioetako ikasleen eskubide eta betebeharrak arautzen dituen Dekretua argitaratu zuen EHAAn, apirilaren 19ko 160/1994 Dekretua, gai berari buruzkoa, ordezkatzen duena.\nDekretu honen 4. Xedapen Gehigarriak, zera dio: “Dekretu hau argitaratzen denetik sei hilabeteko epean, zati batean ala osorik fondo publikoekin finantzatutako ikastetxeek egokitu beharko dute beren Antolakuntza eta Jarduera Araudia edo Barne Araudia Dekretu honetan xedatutakoari, beharrezko aldaketak ginda eta bizikidetza-plana betetzea bermatzen duten aldaketak barnean hartuta”.\nBide honetan, 2009ko maiatzaren 7an Lan Jardunaldia burutu genuen, aipatu Barne Araudiari buruz EHUko irakaslea den Carlos Diaz Aguadok legegizonak prestaturiko lan-proposamena jorratuz. Bertan gure kooperatibetako 65 irakaslek hartu zuten parte, haien iritziak eta iradokizunak azalduz. Prozesu honen ondorioa da hein batean aurkezten dizuegun Liburuxka.\nHonek hiru ezaugarri bildu nahi ditu:\nKooperatiba bakoitzaren Barne Araudiaren zirriborroa izan daiteke, ondoren egokitu/moldatu beharrekoa. Egokitzapen honetan batez ere kooperatiben Hezkuntza Proiektua izango da oinarria. Beraz, proposamen irekia dugu.\nProposamen hau Kooperatibaren Barne Araudiaren eranskina izan daiteke, non Eskola Komunitatearen hainbat eskubide lantzen diren.\nHalaber, Arau berriaren edukira egokitutako zuzenketa-neurrien komunikazio-ereduak eta aplikazio-prozedurak bidaltzen dizkizuegu.\nLan honen egilea Carlos Díaz Aguado abokatua izan da, aldez aurretik bi proiektuetan gurekin lan egindakoa: “Kooperatibak eta familia zuzenbidea” eta “Irakaskuntza kooperatiben erantzukizun zibila”. Berriz ere, Carlosentzat, gure eskerrik beroena.\nEskerrak guztioi zuen lana eta kolaborazioarengatik\nERKIDE IRAKASKUNTZAKO BATZORDE SEKTORIALA


2015ko maiatzaren 28a | Ordua Euskal Herrian Ogasuna\n414,6 milioiko zerga iruzurra atzeman dute Gipuzkoan, inoizko handiena\tIgor Agirre\tGipuzkoako Ogasunak 414,16 milioi euroko zerga iruzurra atzeman du 2014. urtean. Lurralde horretan orain arte azaleratutako zerga iruzurrik handiena da hori, Larraitz Ugarte Gipuzkoako Aldundiko bozeramaileak azaldu duenez, 2013an baino %5,3 handiagoa.\nZorra kitatzeko ondasun guztiak eman ditu Osasunak\tJon Torner Zabala\tIruzkinik ez\nAskoren iritziz, Osasuna futbol taldeak sekula hartu duen erabakirik garrantzitsuena da hau: Foru Ogasunarekin pilatu duen zorraren parte bat kitatzeko –53 milioi eurotik 43–, Sadar estadioa eta Taxoareko instalazioak Nafarroako Gobernuari eman dizkio.\nNork irabazten du dirua 'Ocho apellidos vascos' filmarekin?\tIera Aranburu\tOcho apellidos vascos filmak jada 38,8 milioi euro bildu ditu Espainiako Estatuan eta horietatik 6,73 milioi erakunde publikoek jaso dituzte BEZaren bidez.\nLourdes Goicoecheak gezurra esan zuen ikerketa batzordean\tARGIA\tLourdes Goicoecheak gezurra esan zuen bere influentzia trafikoak ikertzen ari den Nafarroako Parlamentuko batzordean, Aritz Intxustak Naiz-en argitaratu duenez.\nBarcinak zutik bukatu du asaltoa\tGorka Bereziartua Mitxelena\tYolanda Barcinak badaki bere burua defendatzen. Bestela, ez zen oraindik Nafarroako Gobernuko buru izango. Azken urteetako ustelkeria eskandaluek eta eskubide sozialak murrizteko hartutako neurriek kinka larrian jarri dute haren agintea eta Goicoechea auziak jo lezake enborra botako duen kolpea. Barcinak badaki. Eta afera ikertzeko batzordean artilleria guztia atera du.\nGoicoechea ez da akordatzen, inor gutxik du sinesten\tGorka Bereziartua Mitxelena\tLourdes Goicoechea Nafarroako Ekonomia kontseilariak atzo deklaratu zuen Ogasunean izandako ustezko esku-hartzeen inguruko ikerketa batzordean.\nBarcina, azken rounda\tXabier Letona\tIruzkinik ez\nIdoia Nieves Nafarroako Ogasuneko zuzendari ohiaren agerraldiak eragindako lurrikarak utziko ditu ondorioak Foru Erkidegoko politikan.\nZerga ikuskaritzak eragotzi nahi dituen Ogasun kontseilariaren kasu bitxia\tARGIA\tIdoia Nieves Nafarroako Ogasuneko zuzendari ohiak duela 22 egun dimititu zuen eta atzo hori egiteko argibideak eman zituen legebiltzarrean. Besteak beste, Lourdes Goicoechea Ogasun kontseilaria zergadun handi bati inspekzioa egitea galarazten saiatu zela salatu du.\nBEZa %23ra igotzeko asmoa duenik ukatu du Espainiako Ogasun ministroak\tUrko Apaolaza Avila\tEspainiako Gobernuak BEZ zerga %23ra igotzeko asmoa daukala argitaratu du Expansión egunkariak gaur; eta horretarako aditu talde bati txostena eskatu diola. Espainiako Ogasun ministroak ukatu egin du halako asmorik eta txostena argitaratu arte itxaroteko eskatu du. Ogasuna\nNafarroako erlijio erakundeek ez dute ondasun higiezinen zerga ordaindu beharko\tEider Madina Berasategi\tNafarroako elizek ez dute zergarik ordainduko Espainiako Auzitegi Konstituzionalak hala ebatzita. Eliza Katolikoari ez ezik, gainerako erlijioei ere eragingo die erabakiak.\nPPk bat egin du EAJren eta PSEren akordioarekin\tEider Madina Berasategi\tEAJ eta PSEren arteko itun fiskalaren hirugarren euskarria PP izango da, Javier de Andres Arabako ahaldun nagusiak iragarri duenez. Arabako popularrek erabakia hartu ostean PPko EAEko exekutibak bihar berretsiko du.\nPresio fiskala handitu nahi du Eusko Jaurlaritzak\tARGIA\tJosu Erkoreka Eusko Jaurlaritzako bozeramaileak atzo Radio Euskadin adierazitakoaren arabera, egun gutxitan gauzatu daiteke fiskalitatearen inguruan PSE-EE eta EAJ aztertzen ari diren ituna. Zerga sistema berraztertzea eta presio fiskala handitzea da helburua.\nElizak higiezinen zerga ordaintzearen aldeko mozioa onartu dute Donostian\tLander Arretxea\tErlijio erakundeek ondasunen gaineko zerga ordaintzea helburu duen mozioa onartu du Donostiako Udalak, Bildu eta PSE-ren aldeko bozekin. EAJ abstenitu egin da eta PPk kontra bozkatu du.\nEnpresa publikoen kudeaketa kaskarra\tJuan Mari Arregi\tAzken asteetan hainbat albiste kaleratu da, EAEko, Nafarroako eta foru aldundietako gobernuek kudeaturiko enpresa publikoen inguruan. Hala, Nafarroako Gobernua zenbait enpresa publiko desegiten ari da, azken urteetan hamarnaka milioi euroko galerak izan ondoren. Nafarroako enpresa publikoen... Bilbo\nGuggenheimen zerga-salbuespena berretsi du Espainiako Auzitegi Gorenak\tLander Arretxea\tOgasunak Guggenheim museoari lau artelanen inportazioagatik kobratu zion BEZa itzuli beharko diola ebatzi du Espainiako Auzitegi Gorenak, Auzitegi Nazionalaren epaia berretsiz.\nI�igo Urkulluk uda baino lehen hitzartu nahi du zerga erreforma\tUrko Apaolaza Avila\tEusko Legebiltzarreko alderdiek lehendakariarekin atzo egindako bileratik baikor irten ziren Eusko Jaurlaritzako eta EAJko ordezkariak; eztabaidatu beharreko gaiak finkatzea “urratsa” zela esan zuen Josu Erkorekak. Zerga erreformaren inguruko akordioa ekainean gauza litekeela uste dute jeltzaleek.\nBanku eta zerga sekretuak ezabatu\tJuan Mari Arregi\tHerri sektoreek eta langileek euren larrutan jasaten duten krisi hau larritzen ari den heinean, paradisu fiskalak –lapur kobazuloak– zein neurrikoak diren erakusten duten gero eta datu gehiago dago. Espainiako Estatuko IBEXean kotizatzen duten enpresen %90ak, kobazulo horietan... Herrialde katalanak\nOgasun propioa sortzeko lehen pausoak Katalunian\tUrko Apaolaza Avila\tKataluniako Generalitateak dekretua onartu zuen atzo Ekonomia saila birmoldatzeko. Sailaren barruan Ogasun Idazkaritza sortu du, Kataluniako Zerga Agentzia garatzeko helburuz. Francesc Homs sailburuaren esanetan, lanean ari dira 2014 urterako “dena prest” izateko.\nLurpeko ekonomiak EAEko BPGren %17ko bolumena eduki dezake\tGorka Bereziartua Mitxelena\tLurpeko ekonomia EAEko BPGren %17ren ingurukoa izan daitekeela uste du Roberto Velasco EHUko Ekonomia Aplikatuko katedradunak El País egunkariari eskaini dion elkarrizketan nabarmendu duenez.\nErreskatea eta nazio burujabetza\tJuan Mari Arregi\tBost doikuntza plan gogorren ondoren eta 42.000 milioi eurorekin oso larri zorpeturik, Kataluniako Generalitat-ak joan den astean erabaki zuen Espainiako Gobernuari erreskatea eskatzea. Autonomientzako Likidezia Funtsera jo du, 5.063 milioi eurorekin urte bukaera arte kitatu beharreko zorrari... Ogasuna\nZorpean sarraraziz nola ostu diguten denbora\tPello Zubiria Kamino\tMaurizio Lazzarato soziologo eta filosofo italiar Parisen bizi denak plazaratu berria du La fabrique de l’homme endetté (Gizaki zorpetuaren sorrera). Le Monde Diplomatiquek otsailean hautatu ditu zatietako batzuk, eta guk hemen horiek ipini ditugu euskaratuta. Besteren artean zorrarena ere baden krisi handiari argi berezia ematen diolako.\nMurrizketak, fiskalitatea eta enplegua\tJuan Mari Arregi\tEuskal Herrian, Espainian eta Frantzian modako hitza da “murrizketa sozialak”, baina batzuek beste modu batez leundu nahi dute, “doikuntzak” deituz. Larriena da murrizketa gehientsuenak hauteskundeen ondoren iragarri direla Hego Euskal Herrian eta Espainian, ordura arte... Ogasuna\n| Udalen zorpetzea Nafarroan\nForuaren gorringoa zuritu nahian\tPatxi Larrion\tMadril, 1971ko maiatza, juristak fiskalitatearen inguruan ari dira ezbaian. Estatuaren ordezkaria da galdera egin duena, arrapostua Nafarroako ordezkariarena duzu, hona galde-erantzuna:\n– Eman dezagun Espainiako Gobernuak eta Nafarroako Diputazioak ez zutela 1969an akordiorik erdietsi,... Ogasuna\n| Zerga politika\nZerga bilketan, Hegoaldea Europako azken bagoietan Xabier Letona\tHego Euskal Herrian dugun zerga sistema landu dugu zenbaki honetan. Jaurlaritzak, Nafarroako Gobernuak eta diputazioen aurrekontuak herritarrok ordaintzen ditugun zergetatik elikatzen dira. Baina, oro har, gutxi dakigu diru bilketa hori nola egiten den, nork ordaintzen duen gehien, nork gutxien, zein iruzur maila dagoen, nola gauden Europar Batasunarekiko... Begirada aurrerakoiak zerga sistemaz duen ikuspegia aurkituko duzu ale honetan eta, bide batez, gaur egun Hegoaldean dugun eredu fiskalaren kritika zorrotza. Eduki hauek interesatzen zaizkizu? Kanal honen RSS jariora harpidetu zaitezke.\nAmetsa gaur hasten da\nArabako Aldundiak baieztatu du Bidegik enpresei ordaindutako 10 milioi euro lehendik ere ordainduta zituela\nFinantza eta ekonomia krisiaEkonomia sozialaFinantza erakundeakLehen sektoreaEnpleguaUstelkeriaBurtsaIndustriaZerbitzuakSindikalgintzaAurrekontuakKontsumismoaIkerketa eta GarapenaLangile borrokaMondragon KorporazioaEnpresakPentsioakMoneta politikaTurismoaArgindarraTokian tokiko ekonomiaPatronalaBigarren sektoreaTTIP/TAFTATISA akordioaEkonomia feminista Kazetaritza independentea eta profesionala egiten dugu, euskaraz eta euskaldunontzat.


TELEFÓNICA BASQUE CULINARY CENTER-EN, MUNDUKO PRESTAKUNTZA- ETA IKERKETA-ZENTRO AITZINDARIAREN, BAZKIDE TEKNOLOGIKOA IZANGO DA - Basque Culinary Center\nTELEFÓNICA BASQUE CULINARY CENTER-EN, MUNDUKO PRESTAKUNTZA- ETA IKERKETA-ZENTRO AITZINDARIAREN, BAZKIDE TEKNOLOGIKOA IZANGO DA\nTelefónicak eta Basque Culinary Centerrek (BCC), Espainiako Zientzia Gastronomikoetako lehen fakultateak eta esparru horretan munduko erreferentzia denak, hitzarmen bat sinatu dute; horren arabera, telekomunikazio-konpainia Basque Culinary Center (BCC) Fundazioaren Patronatuan sartuko da, bazkide teknologiko gisa. Joxe Mari Aizegak, BCC-ko zuzendari orokorrak, eta Luis Miguel Gilpérezek, Telefonicako presidenteak, hitzarmena errubrikatu dute.\nHitzarmenaren ondorioz, bat egingo dute esparru gastronomikoak eta teknologikoak, bi erakunde liderren bitartez, bi esparruetan sinergiak eta lankidetza identifikatzeko eta indartzeko helburuarekin. BCCk, sektore gastronomiko guztiak bezala, iraultza digital geldiezin batean murgilduta, hemendik aurrera, Telefónicaren laguntza teknologikoa izango du, gastronomian eta elikaduran ikerketa- eta berrikuntza-zentro gisa indartzeko.\nBi erakundeek elkarrekin egingo duten lehen jarduera jatetxeei eta teknologiari buruzko kongresu bat izango da: garatzen ari diren aurrerapen teknologikoetan sakonduko da eta, aldi berean, etorkizuneko teknologia berriak aztertuko dira arretaz. Sinposioa aurtengo azken hiruhilekoan izango da, Donostian, eta bertan chefek, sektoreko adituek, ekintzaile teknologikoek eta jatetxe-taldeetako enpresaburuek parte hartuko dute. Gipuzkoako Foru Aldundiaren laguntza ere izango du.\nEgokiera berriak sortzea bi erakundeek partekatutako beste helburu bat izango da. Telefónicak ibilbide luzea du startupei laguntzen, hainbat programaren eta Espainia guztian banatutako abiada hartzeko espazioen bidez. Horri Basque Culinary Centerren esperientzia gehituko zaio, haren Culinary Action inkubagailuan, gastronomiaren munduan startupei laguntzen landutakoa. Basque Culinary Centerreko zuzendari nagusi Joxe Mari Aizegak dioen bezala, «ezagutza gastronomikoaren eta teknologikoaren arteko sinbiosiari esker, ekimen hau zein BCCren ekosistemako beste batzuk lehiakorragoak izango dira, eta aukera gehiago sortuko zaizkie».\nBestalde, Telefónica Españako lehendakari Luis Miguel Gilpérezek adierazi duenez, «ez da lehen aldia Telefónicak berrikuntza ardatz duen gastronomiaren munduaren aldeko apustua egiten duela, eta horren froga da Ferran Adriàrekin dugun lankidetza estua haren elBulliFoundation proiektuan eta 2010etik Telefónicako enbaxadore gisa duen zereginean».\nHain zuzen ere, Telefónica munduko onenetakotzat hartzen den Kataluniako chefean oinarrituko da, BCCrekin duen aliantza horretako helburu zehatzak eta nabarmenak lortzeko. Fokua berrikuntza irekian, ekintzailetzan, enplegua sortzean eta talentua erakartzean jartzea da asmoa.\n«BCCrekin aliantza teknologiko hori egin dugu, besteak beste, Telefónicaren beraren interesarekin bat datorrelako, alegia, gastronomia eta teknologia nazioarteko ikuspegia duen –arreta Latinoamerikan jarrita– proiektu komun batean bultzatzea», esan du Telefónica Españako lehendakariak.


BIDEZKO MERKATARITZAKO I. SUKALDARITZA LEHIAKETA | Dendamundi Comercio Justo\nBIDEZKO MERKATARITZAKO I. SUKALDARITZA LEHIAKETA\nPortada » BIDEZKO MERKATARITZAKO I. SUKALDARITZA LEHIAKETA\nmedicusmundi Araba Garapenerako Gobernuz Kanpoko Erakundeak Bidezko Merkataritzako I. Sukaldaritza Lehiaketa antolatu du, Garapenerako Lankidetzaren Euskal Agentziaren laguntzarekin, gazteengan kontzientzia kritikoa sustatzeko mundu mailan dauden desparekotasun eta bidegabekeria sozialen eta egoera horiek gainditzeko aukeren inguruan.\nEkimen honen helburua da euskal gazteen artean eta, bereziki, sukaldaritzaren munduari lotutako gazteen artean, interesa piztea euren etorkizuneko jardun profesionala mundu justuago bat eraikitzea helburu duen Bidezko Merkataritzarekin eta tokiko ekoizpen ekologikoarekin lotzeko.\nFrogatu egin nahi dugu posible dela eguneroko dietan sartzea nutrizio-ezaugarri bikainak izateaz gain komunitate eta populazio behartsuen garapena «elikatzen» laguntzen duten produktuak.\nHorretarako, lehiaketaren proposamena da BMkoak, tokikoak eta ekologikoak diren osagaiekin egindako platerak aurkeztea.\nJaki zaporetsuak nahi ditugu, baina ez zaporetsuak soilik dastatzean, baita haien nutrizio-gaitasunengatik eta nekazari eta baserritarren giza eskubideetan eta ingurumenean duten eragin positiboagatik ere.\nErrezetek argitaragabeak izan beharko dute, ezin dira aurkeztuak izan antzeko beste lehiaketa batera eta ezin dira izan aurretik helburu komertzialekin erabilitakoak.\n3.1. IZEN-EMATEA ETA PROIEKTUAK AURKEZTEA\nErrezetak 2021eko irailaren 15era arte (egun hori barne) aurkeztu ahal izango dira, helbide elektroniko honetan: alava@medicusmundi.es, edo google drive-n bitartez, gaian norberaren ezizena eta «sukaldaritza lehiaketa» adierazita.\nParte-hartzaile bakoitzak honako hauek aurkeztu beharko ditu:\nBideo-formatuan edo argazkien bidez, bi platerak prestatzeko prozesua (lehen platera eta postrea).\nErabilitako osagaiak, horien jatorria eta errezetak azaltzen dituen memoria.\nAurkeztutako errezetak originalak direla eta ez direla saritu edo beste lehiaketa batean aurkeztu dioen zinpeko aitorpena.\n3.2.BEHIN-BEHINEKO eta BEHIN-BETIKO ERABAKIAK\nLehenengo fasean, epaimahaiak jasotako 10 proposamenen aurre-hautaketa egingo du, eta irailaren 25ean jakinaraziko da. Urriaren lehen astean, Gasteizko erdigunean egingo den azken probarako, dei egingo zaie aurrez hautatutako errezeten egileei. Hautatutako pertsonek aurkeztutako plater bat prestatu beharko dute.\nEpaimahaiaren behin-betiko erabakia apelaezina izango da, eta urriaren 15ean hartuko da. medicusmundi Arabak hiru irabazleen izenak argitaratuko ditu bere webgunean eta sare sozialetan, eta eurekin harremanetan jarriko da.\nErabilitako osagai ekologiko, tokiko eta BMkoak.\nPlater bakoitzaren zaporea.\nEpaimahaia euskal sukaldari ezagun batek, Bionekazaritzako ordezkari batek eta medicusmundi Arabako ordezkari batek osatuko dute.\nAurkeztutako errezeta guztiak euskarazko eta gaztelaniazko errezeta-liburu batean argitaratuko dira, eta gero (2022) estatu osoko BMko dendetan eta online jarriko da salgai. Salmentaren etekinak Bidezko Merkataritzako proiektuetarako izango dira.\nLehiaketaren irabazleek, gainera, BMko produktuen saski bana jasoko dute, 200€-ko balioa dutenak.\nMedicusmundi Arabak konpromisoa hartzen du 2022tik aurrera errezeta irabazleei ahalik eta zabalkunde handiena emateko, telebistako sukaldaritza-espazio batean agertzea negoziatuz, bai eta hainbat komunikabidetan eta sare sozialetan elkarrizketak egitea ere.\nAntolakuntzak saritutako errezetak jabetza esklusiboa eskuratzeak barne hartzen du ustiapen, banaketa, erakusketa, dibulgazio, erreprodukzio, eraldaketa, komunikazio publiko eta abarretarako eskubide oro, eta, oro har, legez eskualda daitekeen edozein eskubide, ahalik eta adierarik zabalenean eta legeak ahal duen irismen handienarekin.\nErrezeta irabazleak merkaturatzeko, antolakuntzak aldaera eta egokitzapen txikiak egin ahal izango ditu, egitea eta erreproduzitzea erraztu eta aurrezteko.


Hartzekodunen konkurtsoaren aurrekora jo du Edesa-Fagorrek, 100 milioi euroko zorrarekin - Debagoiena - Goiena.eus\nHartzekodunen konkurtsoaren aurrekora jo du Edesa-Fagorrek, 100 milioi euroko zorrarekin\nJokin Bereziartua Lizarazu 2017-07-01 18:20\nFagor Etxetresnak, artxiboko argazki baten.\nLa Vanguardia egunkariak gaur, uztailak 1, aditzera eman duenez, CNAko zuzendaritzak –Edesa Industrial-Fagorren jabea– egubakoitz arratsaldean eskatu zuen hartzekodunen konkurtsoaren aurrekora jotzea, Donostiako merkataritza auzitegian. CNAk ez ditu aurreikuspenak bete eta 100 milioi euroko zorra pilatu du.\nLa Vanguardia-ren arabera, konkurtsoaren aurrekoak lau hilabeteko epea emango dio Edesa Industrial-Fagorri bere 100 milioi euroko zorra bankuekin berriro negoziatzeko. Ez da lehen aldia izango: duela ia urtebete, maileguak itzultzeko luzapen bat lortu zuen-eta Santander CaixaBank, Bankia, Sabadell eta Popular bankuekin. Luzapen hori amaitzear zegoela erabaki du konkurtsoaren aurrekora jotzea CNAko buru Jorge Parladek.\nEdesa-Fagorrek 350 langile inguru ditu Euskadin gaur egun, eta horietatik erdia garai bateko Fagor Etxetresnetako kooperatibistak dira.\nLa Vanguardia egunkariak argitaratu duenez, Parladek ez du oraingoz Edesa Industrial-Fagor ixteko asmorik, baina derrigorrezkoa du denbora gehiago maileguak itzultzeko, eta ekoizpen gastuak gutxitu behar ditu. "Bideragarritasun plan baten ari gara lanean, eta espero dugu bankuak konbentzituko ditugula zorra berriro finantzatzeko", esan diote CNAko gertuko iturriek Bartzelonako egunkariari.


Iñaki Etxabe eta German Agirre biktimei aitortza egingo die Arrasateko Udalak | Mondraberri Arrasateko Ataria\nHasiera Albisteak Iñaki Etxabe eta German Agirre biktimei aitortza egingo die Arrasateko Udalak\nIñaki Etxabe eta German Agirre biktimei aitortza egingo die Arrasateko Udalak\nBi familiek ere ekitaldian parte hartuko dute, urriaren 16an. Beste herritarrek ekitaldia zuzenean Kulturaten jarraitu ahalko dute, eta ondoren Herriko plazan familiei gertutasuna agertu ahalko diete.\nEkitaldiaren aurkezpenean udal-talde guztiek eta alkateak parte hartu dute: Maria Ubarretxena alkatea, EAJ-PNVko Anuska Ezkurra, EH Bilduko Joseba Ezpeleta, PSEko Aritz Murua eta Elkarrekin Arrasateko Igor Urizar.\nUdal-taldeek gogora ekarri dute “45 urte bete direla Iñaki Etxabe eta German Agirre bidegabeki erailak izan zirenetik”.\nArrasateko Udaleko Bizikidetza Batzordeak, “Udaleko alderdi politiko guztion ordezkariok osatzen dugunok, oroimen eta aitortza ekitaldia antolatzea erabaki dugu”. Ekitaldiak bi familien “oniritzia jaso du”.\nAurreko legealdian Arrasateko Udalak Memoria eta Bizikidetza lantzeko bideari ekin zion, udaletxean ordezkaritza poltikoa zuten alderdien arteko elkarlanetik.\n“1936-2018 urteen bitartean gure herrian eta Arrasateko herritarrek pairaturiko indarkeriaren eta giza eskubideen urraketan memoria berreskuratzeko pausoak eman ziren, bai eta biktima guztien oroimen eta aitortza bideari hasiera eman ere”.\nOrain “Udalak beste urrats bat eman nahi du bide honetan: motibazio politikozko indarkeriak eragindako giza eskubideen urraketen biktimak diren Iñaki Etxabe Orobengoa eta German Agirre Irasuegi oroitu eta aitortu”.\nEkitaldian hurrengo ostiralean izango da (urriak 16) arratsaldeko 18:30ean udaletxeko pleno aretoan. Covid-19aren ondorioz “sarrera mugatua izango da, eta segurtasun-neurri oro bete behar da”.\nOndorioz, lehentasuna izango dute bi biktimen senideek eta ordezkari politikoek. “Ekitaldian senideek hitza hartuko dute, eta udal-taldeek adosturiko testu bat ere irakurriko da”.\nUdalak iragarri duenez aitortzan ere izango dira bizikidetzari lotutako Aldundiko eta Jaurlaritzako ordezkari batzuk, baina funtsean “udalerri mailako” ekitaldia izango da.\nHerritarrek ere ekitaldia zuzenean jarraitu ahal izateko, “baita senideei euren gertutasuna adierazteko aukera izan dezaten, Udalak pantaila handi bat jarriko du Kulturaten. Udaletik arrasatear guztiei gonbitea egiten zaie Kulturaten ekitaldia jarrai dezaten, edo Herriko plazan familiei gertutasuna agertzera bertaratu daitezen”.\nHorrela, “Kulturaten ekitaldia jarraituko duten herritarrei gonbitea egingo zaie Herriko plazara bertara daitezen”. Ondorengo lerroetan azaltzen dira ‘Memoria partekatu baterantz’ liburuan bi biktimei dagozkien bi atalak:\nIñaki Etxabe Orobengoa (1975)\n1975eko urriaren 5ean, Batallón Vasco Español erakundeak familiaren Etxabe-Enea jatetxean erail zuen Iñaki Etxabe Orobengoa, 39 urtekoa. Jatetxe horretan egiten zuen lan Iñaki Etxabek, Kanpazar gainean (Elorrio). Familia bezalaxe, biktima Arrasatekoa zen. Alaba bi eta seme bat zituen. Erasotzaileek Etxabe anaietako Luis ere hil nahi izan zuten, bertan baitzen une hartan; baina, sukalde barruan gorde ahal izan zuen bere burua. Tirogileek ke-potoak jaurti zituzten lehenbizi jatetxe barrura, bezeroek ez zitzaten identifkatu. Euskal Herria y la Libertad-en arabera, erasotzaileak “guardia zibilak zirelako zantzuak daude”29. Zenbait egunen buruan German Agirre Irasuegi hil zuten, eta haren erailketa egileei buruz jakin zezakeenarekin lotu zen. Atentatua baino hiru hilabete lehenago, beste bonba batek kalte handiak eragin zituen Etxabe-Enean, eta jatetxearen ondoan aparkatutako autoak metrailatu zituzten. Ekainaren 28an beste artefaktu bat aurkitu zuten Jokin Etxabek Baionan zuen jatetxean. Lokala hustu ahal izan zuten orduan. Hilketaren bezperan, atentatu parapolizial baten eraginez Jose Etxaberen autoa txikitu zuten Donibane Lohizunen. Hiru urte geroago, Triple A-k Agurtzane Arregi Letamendi erail zuen, eta senarra, Juan Jose Etxabe, larri zauritu.\nGerman Aguirre Irasuegi (1975)\n11 eta 9 urteko bi semeren aita zen. 38 urte zituen eta Bergaran jaioa zen, Arrasaten bizi arren: taxi-gidariaren plaza bat zeukan bertan, eta horixe zuen ogibide. 1975eko urriaren 12an hilda aurkitu zuten Legutioko (Araba) Santa Engrazia urtegian, “kuarteletik 500 metro ingurura”. Halaxe deskribatzen dute Libertad Digital eta Vidas Rotas-ek “In Memoriam” atalean (2010: 62). Hiru tiro zeuzkan buruan, gertutik egindakoak. Eusko Jaurlaritzaren Terrorismoaren Biktimei Laguntzeko Zuzendaritzak egindako txostenean esaten denez, “gaiari buruzko informazio zehatza dutela eta, eskuin muturreko taldeak daude lotuta Iñaki Etxaberen atentatuarekin”. Bestalde, Euskal Memoriaren La guerra no declarada lanean (2014: 574) zuzenean egozten zaio “Triple A talde parapolizialari”. Foronda txosten-ean (2014: 128) “eskuin muturraren eta talde parapolizialen terrorismoak eraildako zibiltzat” jotzen dute. 2000. urtean, biktimaren seme Jokinek Eusko Legebiltzarreko Giza Eskubideen Batzordera jozuenean, ponentziak bere iritzia jaso zuen. Honela dio: “familiak susmatzen du Guardia Zibilak erail zuela”.


Lurraldea ala kontakizuna | Oharrak & Hondarrak\nPosted on 2020/05/27 by ibanzaldua\nDuela urte batzuk –urte dezente jada, egia esan–, mahai inguru batean parte hartu nuen Madrileko Liburu Azokan, Retiro-ko parkean maiatza amaiera-ekaina hasieran egiten den horretan –eta aurten urrira arte atzeratu dutena, oraingoz behintzat–. Espero izatekoa zen bezala, ez zen jende askorik etorri. Ez dut ondo gogoan zein zen eztabaidaren gai orokorra, baina badakit, uneren batean, “euskal-gatazka-eta-literaturaz” hitz egitea egokitu zitzaidala –Zapatero presidentearen agintaldian geunden, T4ko atentatua baino lehen: gutxieneko irekiera bat sumatzen zen–, eta, jakinaren gainean nengoenez, aldez aurretik prestatutako argudioak garatzen hasi nintzela. Lasai nengoen: Espainian izan ohi dudan publikoa ezkerrekoa izaten da, progresista gutxienez, eta sekula ez dut eduki arazo handiegirik gure kontuez aritzeko unean; orokorrean, errespetuz tratatu izan gaituzte, ni eta nire ideia ez bereziki originalak, are nirekin ados ez zeudenek. Egun horretan, ordea, azpimarratu nuenean gure Gauza ez zela soilik Euskal Herriaren zati baten eta espainiar estatuaren arteko borroka bat, barne-gatazka bat baizik, orobat, “gerra zibila” esapidea erabili nuen –“intentsitate baxuko gerra zibil bat”–, eta, orduan, entzule batek hitza hartu eta ozenki egin zuen protesta: Izquierda Unida-koa zela azpimarratu ondoren –ez dakit zergatik–, bota egin zidan, zakar, ea nola ausartzen nintzen gertatzen zitzaigunari “gerra” deitzen, alde batek baino ez zuela hiltzen, hura terrorismo hutsa zela eta lotsatuta zegoela han aditutakoaz.\nNik, ildo horri eutsiz, gure historiaren nolabaiteko jarraikortasun kontraesankorrari egin nahi nion erreferentzia, Lehenengo Karlistalditik (1833-39) ETAren oldarrera (1968-2011) zihoan hariaz, Bigarren Karlistalditik (1872-76) eta Gerra Zibiletik igarota (1936-37). Uste dena baino txirikordatsuagoa eta kontraesankorragoa den hari bat, bide batez esanda, Jokin Muñozen Antzararen bideak edo –garai hartan oraindik idatzi gabea zen– Ramon Saizarbitoriaren Lili eta biokek erakusten duten bezala, esaterako: azken batean, lehenengo bortizkeria zikloa (XIX. mendeko karlistaldiena) behea jotzen ari zen mundu baten desegite prozesuari zegokion (Antzinako Erregimeneko Euskal Herriarena), neurri batean, bigarrena (XX. mendekoa) eraikuntzan zegoen gizarte industrial “oparo” berriari zegokion bitartean –neurri batean hori ere–. Baina mutil haren interbentzio gogorraren ondoren, ez nuen sendotasunik izan diskurtsoa egoki eraikitzen jarraitzeko. Zorionez, mahai inguru bat zen, beste hizlariak ni baino distiratsuagoak ziren, eta elkarrizketa beste norabide batzuetatik galdu zen.\nNik jarraitzen dut pentsatzen gure Gauzak izan duela gatazka zibiletik asko –intentsitate baxukotik behintzat–, nahiz eta horrek ez dituen bere ertz guztiak agortzen, ezta gutxiago ere. Baina analogia ez zegoen, agian, ondo eraikita: nahikoa da erreparatzea parentesi artean paratu ditudan lau gatazka historiko horien data-tarteen luzera diferenteari natura ezberdinekoak izan zirela ohartzeko. Azken finean, lehenengo hiru gatazketan, gerra “konbentzional” guztietan bezala, lurraldearen konkista izan zen gakoa; azkenekoan, ordea, deitu borroka armatu deitu terrorismo, kontakizunaren kontrola izan da giltza –kasu: honekin ez dut gutxietsi nahi eragindako min guztia, ezta gutxiago ere, ezta gerraoste labur edo luzeagoen ezaugarri ilunak–. Eta esango nuke 1980 hamarraldiaren uneren batera arte ETAk izan zuela, euskal gizartearen zati nahiko handi batentzat behintzat, kontakizun horren kontrola. Eta, ordutik aurrera, galtzen joan zela, gero eta gehiago, eta erremediorik gabe. 2000ko hamarraldirako, ezker abertzalearen ildo nagusiak estrategia-aldaketa erabaki zuenerako, oso higatua zegoen kontrol hori, are sinestunenen artean.\nHorregatik segitzen du horren inportantea izaten, egun eta maila guztietan –baita literarioan ere–, “errelatoaren” auziak. Espainiako Gerra Zibilaren kontakizuna, esparru literarioan, Errepublikak irabazi du nahiko argiki, Trantsizio ostetik behintzat –nahiz eta David Becerra bezalako ikerlariek ñabardunak egingo lizkioketen azken iruzkin honi…–. Esparru literarioan, azpimarratzen dut: beste kontu bat da maila politiko-instituzionalean, horretarako, zalantzarik gabe, erabakigarriagoa izan baitzen gerra konbentzionalaren aipatu lurralde-menderakuntzaren emaitza, Espainiako giro politikoaren bilakaerak behin eta berriro gogorarazten digun bezala. Baina 1950eko edo, agian argiago, 1960ko hamarraldiaren amaieratik XXI. mendearen hasierara arte luzatu zen euskal gatazka berriaren kasuan, jokalekua ez zenez lurraldea izan, kontakizuna baizik, ez da harritzekoa horrek jarraitzea izaten, egun, eztabaidaren erdigunea.\nOdol isurketarik gabe bada ere, egun. Zorionekoa dena, esan gabe doa.\n[Artikulu honen bertsio laburrago bat Ortzadar gehigarrian argitaratu zen 2020ko urtarrilaren 25ean].\nPost hau Ortzadar atalera eta Antzararen Bidea,David Becerra,Gauza,Gerra zibila,Jokin Muñoz,Karlistaldiak,Lili eta biok,Ramon Saizarbitoria laburpen hitzekin ibanzaldua-k bidalia da. Gogokoetara gehitzeko lotura iraunkorra.